Shillong, 06 Risaw: Ka Meghalaya High Court ka la pan ia ka jingsngew jong u Attorney General (AG) ka India halor ka mukotduma PIL ba la ujor da u nongialam ka Maitshaph rang Movement u Bah Mchael N Syiem. Katkum ka khubor ba la iohlum, la iathuh ba ha ka jingbishar mynta ka sngi, ka Kashari ka la sngew donkam ban pan shwa ia ka jubab na u Attorney General ka sorkar pdeng namar ba kane ka kam ka iadei bad ka riti synshar ka ri. U Bah Syiem u la ujor da ka PIL halor ka district council ha kane ka jylla ki dang iahap ne em ban don hadien ba la ioh ia la kajong ka jylla. Ka PIL jong u Bah Syiem ka donkam ia ka sorkar jylla, ka sorkar pdeng bad ka district council ba kin ai ia ka jubab namar ba ka mukotduma ka ktah ia ki kyndon ka riti synshar ka ri.  La kumno kumno la khmih kynti ba hapoh ar taiew ba u Attorney Genral ka India un ai ia ka jubab bad hadien kane, ka Kashari kan sa shong ban pynlong ia ka jingsngap , la ong ka thymmei khubor.


Shillong, 7 Risaw: Tang hadien shisngi ar sngi ba u bah HDR Lyngdoh MLA/MDC ka Sohiong Konsti twensi u la risai  noh na ka kam MDC, ki la her ki hamsaia kylleng katei ka thainn ba u myntri K Langstieh ka hima Mylliem uba peit ia ka iew un ia khun noh ha ka elekshon MDC shiteng samoi na katei ka konstitwensi bad la don ruh ka jingiakren ba yn kyrshan radbah ia u da u bah HDR Lyngdoh uba dei u MLA ba mynta ka Sohiong. Hadien ba katei ka khubor hamsaia ka la pur sted wat shaduh sha sor Shillong , la leit ban twad jingmut na ki katto katne ngut ki myntri ka Hima Mylliem ban tip hato la ka don ne-em ka jingiakren hapoh ka Hima shaphang katei ka jing thmu ia khun elekshon ne la ka don ne em ka jing kynjoh ktien na u myntri Langstieh ba un ia khun elekshon MDC noh na Sohiong. Ha katei ka jingiakren ki myntri ki la ong ba kim pat kwah ba u myntri Langstieh un ieh noh ia ka kam myntri ka Hima ban leit rung noh sha ka sai  pyrthei bad ki dang kwah ba un dang trei kum u myntri ban pyniaid ia ki kam ka Hima kiba la bynshet ha u. U myntri pla tyngka ka Hima Mylliem u myntri M.B Kharlukhi u la ong ba hap ban da ia kren bah bad u myntri Langstieh lada jia ba ka long kumta ba u myntri Langstieh u don jingmut ban ia khun elekshon lane ban rung sha ka kam politik, hynrei u la ong ba ka Hima Mylliem haduh mynta kam pat don ai  ban ong ba u myntri ka hima Mylliem u lah ban ia khun elekshon bad lada jia ba un ia khun elekshon un hap ban risai  noh na ka kam myntri,  Ngim pat kwah ba u myntri Langstieh un iehnoh ia ka kam myntri ban leit rung sha ka sai  pyrthei  ong u myntri Kharlukhi da kaba u ai nuksa ba ka hima Mylliem ka ia pher na kiwei pat ki Hima kum ka Hima Mawphlang ha kaba u la ai nuksa ba u myntri Lamphrang Blah u dei u myntri ka hima Mawphlang u la rung sha ka kam politik u la long MDC bad u bat ruh ia ka kam EM Elaka bad ha kajuh ka por hi u dang dei u myntri ka hima,  Ngi ha ka hima Mylliem ngi la don ka kyndon kaba ong ba u myntri lane kiba khraw ka Hima Mylliem kim bit ban rung sha ki kam sai  pyrthei lane ban pyniasoh bad kano kano ka seng sai  pyrthei (Politics)  ong biang u myntri Kharlukhi. Katba ka liang u myntri Langstieh pat u la ong ba haduh mynta um pat kwah ban kren eiei halor katei ka phang. Hynrei katkum ki tyllong khubor ba la ioh lum la ong ba katei ka jingthmu ia khun elekshon MDC u myntri Langstieh kumba la pur ki khubor hamsaia ha kine ki sngi kam shym la dei ka jingthmu kaba dang mynta hynrei la ong ba ka la don ruh ka jingiakren bad u bah HDR Lyngdoh ha u snem 2014 shuw aka elekshon MDC ka KHADC, hynrei ha katei ka por la ong ba u myntri Langstieh um pat kwah ia khun elekshon hynrei la ong ba mynta ka kynti ruh ka la don ka jingiakren hapdeng kitei ar ngut shaphang ka kam elekshon MDC shiteng samoi, hynrei haduh mynta kam pat da shai bha. Wat la kam shym la paw pyrthei shabar hynrei la ong ba u myntri Langstieh ruh u dei u nongkyrshan ba radbah jong u bah HDR ha ki por elekshon.


Shillong, 7 Risaw: Shi bynta jong ka prokram Meghalaya youth exchange programme kaba ar jong ka  Directorate  ka Sports and Youth Affairs, ki samla na kylleng ki district ka jylla kumba 275 ngut tam ki la pynlong ia ka jingiaid kjat na Mawlai Museum shaduh Laitumkhrah. Kine ki samla ki dei kiba pule ha ki skul bad ki kolej ki la pynlong ia ka jingiaid kjat ban mad ia ka jingitynnad ka mariang ha ka nongbah bad ban lum jingtip ruh ia ki jaka jngohkai.  Ka jingiaid kjat ka sdang na  Mawlai Museum sha Golf link, Nan Polok bad la pynkut ha Catholic Cathedral Laitumkhrah,Shillong. Ki khynnah samla kynthei bad shynrang na ki 11 tylli ki District  kiba wan kumba 25 ngut na kawei ka district ki la iashim bynta ha kane ka prokram. Ka prokram kaba la sdang naduh ka 1 tarik kan kut lashai ka sngi ka 8 tarik Risaw ha Meghalaya Bharat Scouts and Guides Headquarter, Shillong.


Shillong, 7 Risaw: Ka sorkar jylla ka la pynbna ba baroh ki skul ki jaka pule bad ki ophis sorkar kin khan glut ha ka 12 tarik u risaw ha baroh 5 tylli ki district ka Ri Lum Garo namar ba ka dei ka sngi thep vote MDC, ia kane la pyntip da u Principal Secretary sha ka sorkar jylla General Administration (A) Department. U Deputy Secretary sha ka sorkar jylla jong ka tnad Labour Department u la pyntip ba ka sorkar ka la pynbna sngi shuti ha ka 12 tarik u risaw kum ka shuti ba hap ban siew dor sha ki nongbylla kynthup naduh ki nong bylla ki riew shimet, ki dukan, ki karkhana kiba hap hapoh ka GHADC khnang ba kin ioh ban thep vote.


Shillong, 08 Risaw: Ka jingjah ki tiar ba buh na ka  museum Captain Williamson Sangma  State Museum kaba don ha State Central Library haduh mynta ym pat shym la lap. Haba kren bad ka Director ka Arts & Culture ka kong Matsiewdor War, ka la ong ba ka jing jah ki tiar na kane ka museum ym pat shym la lap bad halor kane ka jingtoh kit haduh mynta ka iaid shakhmat. Katkum ka jing iathuh ka Director, ha ka jingsdang tohkit  la shem ba ki don haduh 54 tylli ki tiar ba la shah tuh na ka StateMuseum. Ka la ong ba ka jingjah ki tiar na kane ka museum, la lap hadien ka jingwan leh Audit ki briew na CAG. Ka la ong ba ki la ong ba ki tiar kiba shah tuh ki lah ban kham bun na kaba lap kham myn shwa  namar ba dang pynlong ia ka jingwad bniah halor kane.  Hynrei hadien ba la  pynlong ia ka jingwad kaba bniah na ki lai tylli ki museum ha Tura, Jowai bad ha Chilpigram, Guwahati, ngi la lap ba katto katne ki tiar kiba ngi shem ba ki la jah na kine ki museum. Ka dei ka rukom namar ba ngi pynkynriah ia kine ki tiar na kawei kamuseum kaba heh sha kine kiba rit  la ong ka Kong War. Ka  director ka la ong ba ka long kaba eh ban wad ia ki daw halor ka jingjah jong kine ki tiar namar ba ka jingsdang ban shim ia ki ka la sdang naduh u snem 1976.Ka la ong ba ki la ujor ejahar halor kane ka jingjah jong ki tiar na museum bad ia mynta ngi dang ap ia ka kaiphod.


Shillong, 08 Risaw: U Myntri khyn nah ba peit ia ka tnad Social Justice and Empowerment (SJ&E) u Krishan Pal Gurjar u la ong ba ka sorkar NDA kan wanrah noh da ka ain ba thymmai hapoh ka iing dorbar ka jylla ban pynkiew ia ka bhah thungkam na kaba mynta 3 percent sha ka 5 percent ia ki briew ba don jingduna dkhot met.  Ngin wanrah noh ia ka ain thymmei ha ka dorbar ka parliament ka ban long shen ban pynkiew ia ka bhah thungkam ha ki tnad sorkar ia ki briew ba duna dkhot na 3 per cent sha ka 5 per cent  la ong u Gurjar haba kren sha ki nongthoh khubor mynta ka sngi ha ka nongbah Shillong. U Gurjar u la ong ba kin pan ruh ia ka kaiphod na ka sorkar Meghalaya ka bym shym la pyntrei kam pura ia ka polisi thungkam ia ki briew ba duna dkhot met. ngin pan jingshai na ka sorkar jylla halor ka jingbym lah ban pyntreikam pura ia ka bhah thungkam ia ki briew ba duna dkhot met ha kane ka jylla , la ong u Gurjar. Katkum ka jinglap RTI ka Khasi Disabilities Association (KDA), na ki 32 hajar ngut kiba duna dkhot met, kiba ioh kam sorkar ki don tang kumba 15 ngut naduh ba la pyntreikam ia ka ain Persons Withb Disabilities (PWD) Act ha u snem 1995. Ha kane ka ain,la bhah thungkam ia ki briew ba duna dkhot met 3per cent hynrei na ka liang jong ki sorkar jylla kim shym la lah ban leh ia kane. U Gurjar u la ong ba ka sorkar jylla ka dei ban thaw ia ka tnad ba kyrpang ia ki briew ba duna dkhot met.  Ka sorkar jylla ka dei ban thaw ia ka tnad kaba kyrpang ia ki briew ba duna dkhot met khnang ban pyntreikam hok ia ki skhim bad ki jingiarap ba dei ban ai sha ki , u la ong. U la ong ia kane haba kren hynne ka sngi ha ka jingialang sam ia ki tiar, ki kot pule sha ki briew ba duna dkhot met kaba la pynlong ha Bethany Society.U Gurjar u la ong ba ki don 2. 68 klur ki briew ba don jingduna dkhot met ha ka ri katkum ka khansumari 2011 hynrei tang 49 per cent ki la ioh ia ki syrnot duna dkhot met ne disability certificate (DC). U la kyntu ia ka sorkar ban pynlong ia ka jingleit wad ia ki briew ba don jingduna khnang ba baroh kin ioh ia ka DC bad kin ioh ia ka jingmyntoi na ka sorkar. U la bynrap ruh ba ka sorkar ka la ai T. 285 klur ban pynthymmai ia ka Manufacturing Corporation of India, Nagpur ba kan pynbiang ia ki tiar kiba donkam ia ki briew ba duna dkhot. Ha kane ka sngi u myntri ka sorkar pdeng u la sam ruh ia kitiar sha ki khynnah ba duna dkhot met, bad ki kot pule sha ki 10 tylli ki seng ba seng ia ki skul ia ki khynnah ba duna dkhot met.


Shillong,8 Risaw: Naduh u 2014-2015 haduh mynta ka Khasi Hills Autonomous District Council (KHADC) kam shym la ioh pisa na ka sorkar jylla kiba dei ki bhah jong ka bad naduh katei ka por ka sorkar ka la pyntyrkhong ia ka pla tyngka jong ka KHADC. Ka jingbym ioh ka District Council ia ka bhah jong ka na ka sorkar jylla ka la ktah jubor ia ka rukom pyniaid kam jong ka bad ka la mih ruh ka jingartatien mynta ioh ba lehse kan poi u pud ioh ba kam lah shuh ban siew tang ia ka tulop jong ki nongtrei jong ka ruh. Katkum ka jingtip ba u Rupang u la ioh lum la ong ba manla u snem ka KHADC ka ju ioh ia ka bhah jong ka kumba T.14 klur tam ha ka shisnem na ka sorkar jylla bad ka ju don ruh ka khep ba ka duna ia ka T.14 klur bad don ruh ba ka tam ia katei ka jingioh. Hynrei mynta naduh u 2014-2015 ka KHADC kam shym la ioh pisa shipiah ruh na ka sorkar jylla haduh kine ki sngi. Katkum ka jingtip ba la ioh lum la ong ba ka bhah ba ka District Council ka ju ioh na ka sorkar ka long 25% na ka khajna dewiong, 40% haduh 60% na kiwei pat ki marpoh khyndew ( Minor Resources) bad kumba T.40 lak tam na ki khajna kali, ha kaba la ong ba ka sien ba khadduh eh ka sorkar ka la ai T.42 lak tyngka ia ka District Council na katei ka Khajna kali ( motor Tax). Ia ka pisa la ong ba ha ki por ba la dep ka sorkar ka ju pyllait pisa arsien shisnem ia ka KHADC bad don ruh ki khep ba ka pyllait shisien shisnem. Hynrei la ong ba ka jingeh kaba ka District Council ka ia kynduh ka long ba ia ka pisa ba dei ka bhah jong ka , ka sorkar kam ju pyllaitbiang por bad bunsien ka hap ban kyrthat jubor ban pyniaid ia ki kam ki jam jong ka. U Rupang u la ioh jingtip ruh ba kam shym la don kano kano ka jingkhei  kaba shai haba ka sorkar ka ai ia ka bhah jong ka KHADC , kum ka nuksa ia ka jingmih na u dewiong kam shym la ai jingkhei  satia katno ka mih hynrei la shu pynpoi beit tang ka pisa kaba khlem tip jingkhei  bad kane kam shym la jia tang ia u dewiong hynrei ka la jia ia kiwei pat ki jingmih ruh. Haba phai sha ka khajna kali, la ong ba ka pisa ba la ju poi sha ka District Council na katei ka khajna kam da ia pher eh na uwei u snem sha uwei pat, hynrei kaba pynlyngngoh pat ka long ba kam shym la kiew satia watla la iohi ba ha kine ki sngi jan man ka sngi ki mih ki kali thymmai ha surok. Shuh shuh u Rupang u la ioh jingtip ba ha ka shisnem ka KHADC nalade hi ka lah ban pynmih pisa tang kumba T.15 klur tyngka tam ne duna khyndiat khynsoit, bad ki lad pynmih pisa jong ka ki dei beit tang na ka Professional Tax kaba ju mih kumba T.6 sha T.7 klur tyngka ha ka shisnem, nangta ka jingsiew ba mih na ka laisen khaii ( Trading License) kumba T.1 klur tyngka ha ka shisnem, bad nangta ki don de ki jingmih kum na ka bai laisen nongbylla (Labour License), ki khyrdop Forest bad na kiwei pat ki jingmih kiba malu mala kiba la pynlang pisa ia katei ka Council. Hynrei haba kheinlang baroh ka KHADC ka lah ban pynmih pisa nalade hi tang kumba T.15 klur tyngka . Haba kheinlang ia baroh ka jingioh pisa ka District Council ha ka shisnem nalade bad ka bhah jong ka na ka sorkar u Rupang u la ioh jingtip ba ka long tang kumba T.30 klur tyngka ha ka shisnem, hynrei nalor katei ka jingioh ha kine ki snem kiba la dep ka la ioh pisa ruh na ka 13th Finance Commission ha kaba la ong ba ka sien ba khadduh eh ba ka KHADC ka ioh pisa na ka 13th Finance Commission ka dei ha u snem 2012-2013 bad ha utei u snem ka la ioh T.18 klur tyngka bad naduh katei ka por kam ju ioh shuh. Ha KHADC ki don kumba 530 ngut tam ki nongtrei jong ka, ha kaba la ioh jingtip ba tang ha ka shibnai ka jingpynlut jong ka, tang na ka bynta ka tulop ka long kumba T.2 klur tyngka bad haba ia khein ha ka shisnem pat ka kot sha ka T.24 klur tyngka , kata tang ka tulop. Haba ia nujor ia ka jingpynmih pisa ka Council nalade bad ka jingpynlut la iohi ba kam pat dap wat tang ban siew ia ka tulop ki nongtrei jong ka ruh ha kaba ka jingmih jong ka nalade hi ka long tang kumba T.15 klur tyngka ha ka shisnem katba ka tulop pat ka poi sha ka T.24 klur tyngka ha ka shisnem. Naduh u 2014-2015 ka KHADC kam shym la ioh ia ka bhah jong ka na ka sorkar, hynrei ha kine ki sngi la iohi ba ka KHADC kaba ialam da u bah Pynshngai  N Syiem ka don hapdeng ka madan thma bad ka sorkar kaba ialam da u Dr.Mukul Sangma bad ka jingkylli kaba mih mynta ka long lada jia ba ka sorkar jylla ka set kai katto katne por ia ka pisa kaba dei ka bhah jong ka District Council, kaei ka ban jia ia ki nongtrei jong katei ka Council namarba ka pisa nalade kam kot tang ban siew ia ka tulop ki nongtrei ruh, lait noh kiwei pat ki jingpynlut jong ka Council kiba hap ban pynlut, kat kum ka jingdonkam jong ka.


Shillong, 9 Risaw: Ha u Nailur, 2015 ka sorkar jylla lyngba ka tnad kaba peit ia ka District Council ka District Council Affairs Department ka la phah shithi sha ka KHADC bad ka la pan ia ka kyrteng ki Rangbah Shnong kiba treikam sorkar. La ong ba ha katei ka shithi kam shym la don kano kano ka daw ba la pyni balei ka sorkar kwah ia ka thup kyrteng ki Rangbah Shnong kiba treikam sorkar bad la ong ba ha katei ka shithi la pan beit thik tang ia ki kyrteng ki Rangbah Shnong jong ka nongbah Shillong, ym shym la kdew sha kiwei pat ki jaka nongkyndong. U Rupang u la ioh jingtip ba haduh mynta ka KHADC kam pat shym la lah ban lum ban lang ia ka kyrteng kita ki Rangbah Shnong kiba treikam sorkar bad la ong ba kan dang shim por ba kan lah ban pyndep ia kane ka kam. La ioh jingtip ba shen ka sorkar jylla kan phah ia ka shithi pynkynmaw sa shisien biang sha ka KHADC ba kan pynsted noh ban pynpoi ia ka thup kyrteng jong ki Rangbah Shnong kiba treikam sorkar. Hadien katei ka shithi ba ka sorkar ka phah sha ka KHADC ki la mih shibun ki jingiakren ha kine ki sngi kaba la kut tang ha ka jingmut dur ki paidbah aiu ka sorkar ka thmu ban leh ia kitei ki Rangbah Shnong kiba treikam sorkar. La ioh jingtip ba ki bor ka KHADC ki la peit bniah bha ia ki kyndon kiba iadei bad ka riti ka dustur ioh ba ka don kano kano ka jingthoh ba la khanglad ia ki Rangbah Shnong ban treikam sorkar, hynrei la ong ba kam shym la don katei ka jingkhang lad ha ki kyndon hynrei la shu ong beit ba dei ban long u briew uba la mon bad la jied da ki paidbah ha ka dorbar pyllun lait uba dkoh ba matlah , ba anna hynrei u dei ban long uba tip briew tip blei .


Shillong, 9 Risaw: Ka Ingbishar jong ka Judicial Magistrate First Class, Shillong kala rai pynrem ia u Banlumlang Warjri da kaba set phatok 4 bnai 4 sngi, la pynngat kyndon ai  ia u katkum ka Laban P.S. Case No. 57(6)15 U/S 448/506 IPC namar ka jingdonkti jong u ha ka kam byrngem byrsit bad ka kam kynnoh pyrshah ia ka kong Irene P. Hujon, ABP Road, Harisabha Laban, Shillong. La lap ba u la donkti ha katei ka kam kumta la rai pynrem bad pynshitom ia u. Katei ka dei ka Case kaba peit da u WP-Sub-Inspector Romaya C. Nongkynrih ka Laban Police Station.


Shillong, 11 Risaw: Ha ka jingialang jong ki kaba la long ha sngi saitjain jong ka taiew ha Commu nitty Hall ha Jaiaw Shyiap & Lumpyllon, ka Synjuk Ki Rangbah Shnong (Sor bad Khap Sor), Shillong ba kynthup ia ka Mawlai Town Dorbar, Nongthym mai Pyllun, Shiliang Umkhen, Synjuk Upper Shillong bad Synjuk Laitkor Pyllun ki Rang bah shnong ki la rai bad pynskhem ba kin iaid proseshon beit ha ka 30 tarik mynta u bnai , ki la rai ruh ba kin ym kynran dien satia wat lada don kino kino ki dieng pyngkiang kiba thmu ban khanglad ne ban pynpulom ia katei ka proseshon bah jong ki. Ki la ong ba katei ka proseshon kan sdang naduh ka por 11 baje mynstep na Lachumiere. Katei ka jingialang ka la pynrem ruh ia u myntri rangbah ka jylla u Dr.Mukul Sangma bad ka la dawa ba u dei ban hiar shuki noh bad kumjuh ruh ia ka kynhun myntri jong u naba ki la ong ba u la thombor ia ka hok jong u paidbah ka jylla. Ki la rai ruh ban sam paidbah ia ki kot lyngkdop ban pynshai paidbah ia ka nongrim ba ki la ieng ban iaid proseshon beit ha ka 30 tarik mynta u bnai.


Nongpoh, 12 Risaw: Ki riew pawkhmat ka thainn Ri-Bhoi sepngi, ki la khot ia ka jingialang paidbah ha ka 14 tarik Risaw ha Patharkhmah ban iakren ia ka jingshah kynnoh bad paw ki kyrteng briew babun na ka thainn ha ka jingshah pyniap klep u pulit Bah PJ Marbaniang ha u bnai Kyllalyngkot mynta u snem. Ki riew rangbah da ka jingsngew khia jur ia ka burom jong ka thain  Western Ri Bhoi  ba la kynnoh ruh ba ka don ka jingsuba shah pyniap klep jong u ne u pulit ophisar ha ki katto katne ngut ki riewkhwan myntoi shimet, ki riew pawkhmat kane ka thainn kynthup ia u Bah Comfort Doloi bad u Bah Wickly Marwein kin pynlong ia ka jingialang kaba kyrkieh halor katei ka phang ha ka 14 tarik mynta u bnai ha Ingdorbar jong ka Patharkhmah naduh ka por 10 baje mynstep. Ka jingialang ka kyrmen ia ka jingiashim bynta da ki Rangbah Shnong, ki nongialam sengbhalang, ki nongialam niam bad kiwei kiwei, kyrpang eh na ka bynta ban ia tai ia kane ka jingjah burom jong ka thainn hadien ka jingjia kaba sngewsih kaba jia pyrshah ia u tei u heh pulit ophisar. U Bah Doloi u la iathuh, ba ha kane ka jingialang yn iatai sani halor ka jinglong jingman jong ka jingtohkit kaba la nang iaid shakhmat da ki bor jong ka SIT, ka jingshahkem jong ki 5 ngut kiba la kynnoh donkti ha kane ka jingjia kiba kynthup naduh u BDO ka Jirang Block, ka jingshah ujor ejehar ki nongtreikam ka KHADC, Forest, Taxes bad ki pulit ohphisar bad ruh ka jingdawa jong ka CSWO (Agnes) ban aiti noh ia ka jingtohkit sha ka tnat jong ka CBI. U la iathuh ruh, ba ka jingthmu ban pynlong ia kane ka jingialang kaba kyrpang ha kane ka thainn ka long ruh ban pynsngewthuh paidbah halor ka jingtohkit kaba dang iaid shakhmat da ki bor jong ka SIT, ka jingjia shah pyniap kumba la kynnoh bad ka jingdon bynta ka jingpynlait beain ia ki 32 tylli ki trok kit dewiong lyngba kane ka thainn kaba la leh da ki katto katne ngut ki riew shimkabu bad kaba la pynjah burom shikatdei eh ia ka thainn Western Ri Bhoi. U la iathuh, ba ha kane ka jingialang yn iatai sani ruh halor ka jingdonkti jong ki heh ophisar kiba dei peit dei khmieh ia ka bha ka miat, ka roi ka par jong kane ka thainn kaba dei ka thainn kaba dang sahdien shikatdei eh ha baroh ki liang bad kyrpang eh ban dawa noh mardor na ka sorkar jylla ba kan thung noh da ki ophisar kiba treihok bad treishitom ia la ka kamram kaba la bynshet ha ki khnang ba kane ka thainn kan kiew lem ha baroh ki liang.


Shillong, 12 Risaw: U CEM ka KHADC u Bah Pynshngai  N Syiem u la kren skhem ba ka ain khang bam ar maloi ba pdiang ka sorkar ka Prevention of Disqualification (Members of the Legislative Assembly of Meghalaya) Act, 2015 kam nym ktah eiei ia ki MDC namar ba ki Autonomous District Councils (ADCs) kim dei ha ka sorkar jylla.  Ngi sngewthuh ba ki ADC ki ioh ia ka bor thawain na ka Sixth Schedule,  kaba thaw da ka Parliament,   la ong u Bah Pynshngain ha kane ka sngi Nyngkong. U la ong ba kano kano ka jingpynkylla ia ka Sixth Scheduled dei ban leh da ka Parliament ym da ka sorkar jylla. U Bah Pynshngain u la ong ba ka sorkar jylla kam don bor eiei ban thaw ain ia kano kano ka phang kaba hap ha kapoh ka bor jog ka  Parliament.  Ngan iaid katkum ki kyndon jong ka riti synshar ka ri India kum u MDC  la ong u CEM ka KHADC. U la ong ba katkum ka jingsngewthuh, ki  district council ki dei ba la pynkup bor da ka Sixth Schedule bad kim hap ha ka sorkar jylla. Haba kdew ia ka Article 191 ka riti synshar ka ri, u Bah Pynshngain u la ong ba kane ka article ka la kdew shai ia u briew ban pynduh ia ka jinglong dkhot lada u long u dkhot ka  Legislative Assembly lane ka Legislative Council jong ka jylla lada u bat ark am hapoh ki tnad ka sorkar India kiba ioh jingmyntoi ne ha ki bynta ba la kdew ha ka First Schedule lane kiwei ki ophis ba la pynbna da ka iing thaw ain ka jylla.   Ka Council ka dei kawei pat ka met bad ka jingkylli ba dei ka kam ba ioh jngmyntoi kum ka kam MDC kam shym la mih eiei ,u la ong. U la ong ba lada u Lat ka jylla u rai ban pan jingmut na ka Election Commission katkum ka Article 192 ka riti synshar ka ri, um lah ban iaid lait ia ka  Article 191. Kane ka article ka la ong ba shwa ban shim ia kano kano ka rai, u Lat u dei ban pan jingmut shwa na ka Election Commission. U la ong ba kam don ka ain ka Parliament lane ka State legislature kaba treikam shadien.  Ka jingtreikam jong kano kano ka ain ka dei ban long na ka bynta shakhmat, ym shadien , la ong u Bah Pynshngain. U CEM ka KHADC u la ong,  Haba nga thep kyrteng ban iakhun MDC ha u snem   2014, ka Entry IX ka Prevention of Disqualification (Members of the Legislative Assembly of Meghalaya) Act, 1973 ka shah ia nga ban long MDC bad MLA. Hynrei mynta kynsan kynsan, ka sorkar jylla ka kwah ban pynduh noh ia kane da kaba pyntreikam naduh ka 1 tarik Risaw. Nga pdiang ia kane ka jingleh ka sorkar ban thaw ia kane ka ain hynrei sngewsih ba ka la rai ban pyntreikam ia kane ka ain ha shiteng lynti ka bym iahap satia, .


Shillong, 13 Risaw: Ha u bnai Nailur, 2015 ki pulit pyniaid kali ka Shillong Traffic Police ki la ioh bat 2284 tylli ki kali kiba pynkhein ain bad na katei ki la ioh dain kuna haduh T. 8,28,200 tyngka kaba la de ban thep ha ka Treasury ka sorkar jylla. Ki pulit ki la maham ba khamtam ha kane lei ka por Puja kan don ka jingpyrkhing ia ki kali ba ki dei ban kiar na ki jingpynkhein ia ki ain.


Shillong, 13 Risaw: Ka la don ka jingjia kaba kham sngewphylla kaba ym kham ju iohsngew koit ba u rangbah briew un shah rahbor ha ki shynrang briew khlem kano kano ka daw ba ki ia shun lypa lane khlem kano kano ka jingdawa pisa lane ka jingtuh jinglute, hynrei la ong ba ka jingrahbor ka dei da kawei pat ka jingthmu kaba haduh mynta ym pat shym la lah ban pynthikna ha kaba don kiba la ong ba ka dei ka jingshah bat tnga jubor ha ki para shynrang hi. Katei ka jingjia ka la jia mynhynnin ka miet ha kaba uwei u rangbah briew uba dei u trei kam balang (Mission Worker) ha Siejiong u la shah rahbor ha ki 5 ngut ki briew kiba la shong ha kawei na kali kamai haba na kitei ki 5 ngut 3 ngut la pynthikna ba ki dei ki dkhar katba 2 ngut pat ki dei ki Khasi. Utei u rangbah uba la shah rahbor u dei uba la tip kyrteng kum u bah Riboksing Mawlong uba shong basah ka shnong Siejiong bad u trei kam balang ha katei hi ka shnong. Ki tyllong khubor kiba u Rupang u la ioh lum la iathuh ba ha ka por mynsngi u bah Riboksing u don hapoh shnong hi, hynrei ka lok jong u kaba trei Nos ha NEIGRHIMS ka don ha jaka trei bad ha katei ka sngi ka kam jong ka hapoh katei ka Hospital ka dei mynsngi bad kumba ju long haba la kut ka por trei ka ju leit phai noh sha ing, hynrei la ong ba ha katei ka sngi la don u para jong ka uba wan thiah pang hapoh katei ka Hospital kumta ka la phone noh ia u lok jong ka u bah Ribok ban pyntip ba kan ym wan iing shuh ha katei ka miet namarba ka hap ap ia u para hapoh Hospital. Da ka jingpyrkhat ba ka lok jong u lehse ka la thaint nalor ba ka trei ha ka por mynsngi nangta ka hap sa ban ap miet nongpang hapoh Hospital, u bah Ribok u la ong ieh ba un wan ap noh ma u ha katei ka miet shimiet ia la u kynum. Kumta u la mih na iing bad ap kali na Siejiong ha ka por 5:30 ne 6:00 baje eiei mynmiet bad u la kiew kali na katei ka jaka hynrei um shym la hiar pat ha NEIGRHIMS namar ba u mut ban leit thied jingthied shuwa na Nongmensong na ka bynta ban leit rah sha hospital. Hadien ba la dep thied dep pet na Nongmensong utei u rangbah u la bat kali biang ban leit sha NEIGRHIMS bad ha katei ka por u la ioh da ka kali kamai kaba la don briew lypa 5 ngut hapoh bad kitei ki 5 ngut ki dei ki shynrang suda ha kaba la ong ba 3 ngut ki dei ki dkhar katba 2 ngut pat ki khasi. Naduh ba u kiew hapoh katei ka kali la ong ba u bah Ribok um sngewthuh sngewthaw shuh kata ka iaid lynti bad shiphang u lap ba la poi sha kawei ka jaka bad shiphang shawei pat bad u la sngewthuh ba u la shah rahbor. Ha katei ka por la ong ba u la iohlad ban phone sha ka lok jong u ban iathuh ia kata ka jingjia ba la shah rahbor, hadien katei ki nongshong shnong ba iajan bad ka Siejiong naduh Tynring, Mawkasiang, Mawdiang diang wat shaduh Mawpat kiba don haduh kumba 30 kali eiei ki la leit ban wad paidbah ia utei u rangbah. Shiphang la ong ba ki ioh jingtip ba u don ha Lummawpat ki ruh ki la mareh bran sha katei ka khlaw ban leit kyrniom ia ki sanium ban wad ia utei u rangbah, kham hadien kata la ioh jingtip biang ba u don ha Par shyiap hangtei ruh ki la leit wad , nangta la ong ba u don ha khlaw Nongrah bad hangtei ruh kim lap kumta kham hadien la ioh jingtip khadduh ba u don ha ki thainn ka Golflink kumta ki la mareh bran sha katei ka jaka bad ki la wad kylleng katei ka jaka ryngkat ka pyrta  Bahnah-bahnah  bad hamar hangtei ki iohsngew ia ka sur jubab kaba riew tyngeh tang shi kyntien kaba u ong  Oi  na kawei ka khap khlaw kaba don hajan PTS Golflink kaba don ha ka jaka ba ki khynnah ki ju ia lehkai kriket, bad katei ka sur ka la jah noh jlang bad ha katei ka por kiba wad ia u ki la lap syndon ia u ha ka por 12 baje shiteng miet na katei ka jaka bad mar mar ki la thep hapoh kali bad la pynkit wut shapoh Hospital. Shuwa ban thep hapoh kali ia u la ong ba u dang riew ban kren sa shikyntien, hynrei tang mar kumta hi u la tlot bad iap ler noh. Kiba don ha katei ka jaka ki la iathuh ba u briew u la tlot iar bad ki la suba ba ka dei beit ka kam shah batbor wat la u dei makna u shynrang, hynrei ki la ong ba kim lah ban ithuh ia ki jain ki nep jong u, la u shah pynlaw jain ne em namarba ka dum palat ka miet. Na katei ka jaka la iathuh ba ki paidbah kiba wan ban iarap wad ia u ki la ia khlad noh la ka jong ka jong ka lynti. Kham hadien u nongthohkhubor u la ioh jingtip ba kiba ha ing hasem ki la ujor ia katei ka jingjia sha ki pulit ka Nongmensong Police Station.


Shillong, 14 Risaw: Ka tnad jong ka Health and Family ha ryngkat ka jingiatreilang bad ka sorkar India kan pyntreikam sa ar tylli ki dawai injekshon thymmai ha kane ka jylla na bynta ki khynnah ban pynduna ia ka jingiap ki khynnah ha kane ka ri. Haba kren mynta ka sngi Balang sha ki lad pathain khubor, ka Dr PD Chyne bad Dr M Roy ki la ong ba kine ki ar jait ki dawai injekshon ban pyllait naduh lashai ka sngi ka dei ka IPV (Inactivated Poliovirus Vaccine) bad ka Pentavalent. Kine ki dei ki prokram ba thymmai ba ka sorkar kan ai injekshon ia ki khynnah. Ka Dr Chyne ka la ong ba ia une u dawai injekshon IPV yn ai tang ia ki khynnah bad yn ai ruh ka  Oral Polio Vaccine (OPV) drop.  Katba u dawai injekshon Penta valent yn ai ki khynnah ban iada na ki jingpang kum ka DPT (diphtheria, pertussis bad tetanus). Une un iada ruh na kiwei ki jingpang kum na ka  haemophilus influenza b (Hib), pneumonia bad meningitis. U  dawai injekshon pentavalent un iada ia ki khynnah nalor kiwei pat ki jait jingpang jong ki khynnah  bad u pynduna ia ki khynnah ban ai ia ki injeshon shisien ba la ai da une u dawai injekshon.  Ka jingdon jong une u dawai kan iarap shibun ia ki khynnah namar kan pynduna ia ki khynnah na ka jingai ia ki injekshon bad ruh kan iada na ka jingpang Hib , la ong ka Dr Chyne. Katkum ka jingong ka Dr Chyne, kine ki dawai kin iarap ban kyntiew ban pynioh ia ka met ba koit ba khiah ia ki khynnah ha kane ka jylla State ha kaba ka jingiap jong ki khynnah ka la kiew sha ka 47 percent ha ka ri.


Shillong, 14 Risaw: Ar tylli ki seng bhalang ka Meghalaya People United Front (MPUF) bad ka Jaintia National Union (JNU) ki la lap ba ka ophis jong ka Amlarem Sub Division office bad ka Fisheries ki thylli khreng khreng khlem don nongtrei satia. Ha ka kyrwoh ba la pynlait ka seng ka la ong ba ka leit jngoh ia kine ki ophis hadien ba la  la ioh ia shibun ki jingujor na u paidbah halor ka jing bymwan tista ki nongtrei sorkar khamtam ha ka thainn jong ka Ri war-jaintia.Ka la ong ba ki la ioh ban iakynduh ia katto katne ngut ki briew ki ba leit donkam ha kine ki ophis sorkar ki la iathuh ba manla ka por ba ki nongtrei  kim juh don ha ophis ha ki por ba dei trei bad ki juh wan ha ka por 11:30 shiteng bad teng teng haduh 12:00 baje ne 1:00 shi baje mynsngi bad kane ka la ktah shibun ia u paidbah ba leit donkam sha ki ne ki ophis sorkar. Halor kane kine ki ar seng ki maham ia ki ophis ki ba bun ki ba don hapoh ka jylla khamtam ia ki ophis ki ba don ha ki thainn nongkyndong ba kin wan tista sha ophis khnang ba u paidbah u ba leit donkam sha ki ophis sorkar ba  un ioh jingmyntoi khlem da pyllut shibun ki por ki sngi tang ia ka wei ka kam na ka seng ka maham tyngeh ruh ba lada lap ka seng kan dawa da ka jingpynshitom katkum ki kyndon jong ka ain pynkut ka khyrwoh na ki ar seng.


Shillong, 14 Risaw: Ka Sadar Police Station, Shillong kan pyn long ia ka model Police Station ne ka police station kaba janai tam ha kaban ai ia ka jingshakri ia ki paidbah na baroh kiwei ki Police Stations ha ki District ka jylla ha kaba kan pynbiang lut ia ki jingdonkam katkum ka juk kaba mynta ha kaba kan don la ka jong ka Police Station na bynta ki kynthei, Traffic Branch, Control Room, Counselling Centres, Barracks ba kiwei de.  Ka sienjam ba nyngkong ka long ba ngi la plie ia ka Traffic Branch bad ka Traffic Control Room ha baroh ki Police Stations ha kane ka nongbah kynthup ka Police Station kynthei ha Sadar PS. Ha kane ka Police Station kynthei yn buh ia ka  heh pulit  kynthei bad ki nongtrei ha kaba kin shim ia kino kino ki jingjia kiba iadei bad ki kynthei , la ong u SP ka East Khasi Hills District u bah Mariahom Kharkrang. U la ong ba ynda ladep ban pyniar ia ka jingbuh ia ki CCTV, yn sa buh la ka jong ka kamra kaban peit ia ki CCTV ha Police Station. Ngi la buh ia ka Sadar Police Station ka ban peit ia kiwei ki Police Station , la ong u bah Kharkrang. Katkum ka jingong u bah Kharkhrang, kane kan wanrah ia ka jingsngew shngain ia ki paidbah bad kan ha kano kano ka por ba ki donkam ka jingiarap kan pynsuk ia ki. Ka Police Station kadei kaba donkam bha namar ka long kum ka rynsan ka ban iakren bad ban wanrah ka jingiatreilang hapdeng ki pullit bad ka imlang sahlang. Ha kajuh ka por u SP, u la ong ba ha ka jingiadei bad ka jingai jingmut jong ka Supreme Court Committee halor ka  Road Safety, ka Shillong Traffic Police ka la sdang ban da kaba ai jinghikai  ia ki nongniah kali ha kane ka nongbah.Ha kane ka prokram la pynlong ia ka jingai jingpynshai ban pyn khring ia kino kino kiba pynkhein ia ka ain pyniaid kali kynthup kito ki niah khlem ka helmet, ki bym deng ia u seat belt bad kiwei de. Kiba pynkhein ia kine ki ain kin shah ai jinghikai ba kim dei ban pynkhein biang ia ka ain.  ki klas ai jinghikai kan long ar kynta ha ka arsien ha ka shi bnai.


Jowai, 14 Risaw: Ka State Coordination Committee of Coal Owners , Miners  and Dealers  Forum, Meghalaya (SCCCOMDF), ka la ujor pyrshah mynta ka sngi halor ka jingbym shym la ai challan ka sorkar lyngba ka Transport Department na ka bynta ban shallan ia u Dewiong da ki kali 12 shaka kiba lah ban kit haduh 19 ton katkum ka hukum jong ka Supreme Court bad kaba la hukum ruh da ka NGT ia ka sorkar Jylla. Kyndiat taiew mynshwa, ka SCCCOMDF ka la dep ban ujor da ka mukotduma sha ka NGT halor ka jingpynkhein jong ka tnad ka kit ka bah, ia ka hukum jong ka NGT halor kane; hynrei ka khubor kaba la iohlum ka la iathuh ba na ka liang ka SCCCOMDF ka la hap ban weng noh ia katei ka Mukotduma hadien ba u heh ka tnad Transport bad ka sorkar jylla ka la kular ban pyntreikam noh mardor ia katei ka hukum jong ka NGT ban ai Challan ia ki trok kiba lah ban kit 19 ton u dewiong ban shallan na Meghalaya sha kiwei pat ki jylla. Na ka liang ka SCCCOMDF ka la mynjur bad ka la weng noh ia katei ka Mukotduma, phewse ka sorkar jylla ka la thok ban shukor ia ki trai par dewiong ha kaba ka la pynmih ia ka hukum ha ka dur jong ka Advertisement lyngba ki lad pathar khubor ba la shah bad la bthah ia ki office DMR ban ai ia ki Challan kaba 19 ton sha ki trai par dewiong hynrei haba ki malik dewiong ki leit mih ban ioh ia katei ka challan, ki office DMR ha ki District bapher bapher kim shym la treh ban ai satia namar kim shym la ioh kano kano ka hukum na ka sorkar jylla. Halor kane ka jingshah thok ki malik dewiong ha ka tnad sorkar, mynta ka sngi ka SCCCOMDF ka labuh ka dorkhas ban ai por tang 2 sngi ia ka sorkar jylla ban issue lane ban ai noh ia ki Challan na ka bynta 19 ton. Lada ka sorkar jylla kam lah ban pynbiang ia ka jingdawa katei ka Forum ki Malik Dewiong, ka SCCCOMDF kam banse ban ujor biang sha ka NGT. Kane ka long katkum ka tyllong khubor kaba tikna kaba la ioh lum da une u nonglum khubor mynta ka meit.


Shillong, 15 Risaw: Ka Central Puja Committee (CPC) ka la shim ia ka sien jam ba kongsan na ka bynta ban pynneh ia ka jingkhuid ha ka sor bad ka wah Umkhrah. Shi bynta ban leh ia kane, ka CPC ka la rai ba kan pynlong shwa ia ka jingpynkhuid paid bah ia ka wah Um khrah shwa ban sdang ka jingleh puja bad yn pynkhuid biang hadien ba la dep ia ka puja ruh. Haba kren sha ki nongthoh khubor mynta ka sngi U President ka CPC u Naba Bhattacharjee u la ong ba ka CPC ka sngewkhia bha ia ka mariang bad ka jingjaboh jong ki wah khamram ka wah  Umkhrah kaba ju pynlong ia ka jingpyngam blei thaw jong ki riew ngeit Hindi man u snem. Mynta da ka lynti jam ba kan pynlong ia ka jingpynkhuid ia kane ka wah bad ki marjan jongka shwa bad hadien ba la pynlong ia ka jingleh niam Puja ,u la ong. U la ong ba ka CPC ka la rai ruh ban pyntreikam ia ka CPC ia ka Swach Abhiyan naduh mynta u snem bad kane ka jingpynkhuid yn sdang naduh ka 18 tarik Risaw ha Polo.  Naduh mynta, ka CPC kan pynkhuid ia ka jaka pynngam blei thaw man ka sngi u Blei ba nyngkong jong u bnai , u la ong. Ha kawei ka liang u la iathuh ba mynta u snem,yn don 166 tylli ki Puja pandal ha ka jylla kynthup 87 ha East, South bad West Khasi Hills Districts, Ri-Bhoi District  11 tylli, Jainta Hills 9 tylli bad 54 tylli ha Garo Hills. Tang ki ban wan pynngam blei ha wah Umkhrah kin don kumba 70 tylli eiei, la ong u Naba bad la bynrap ba ki bor pyniaid district bad ki pulit ki la pynkhreh ban ai ia ka jingshngain kaba biang na ka bynta ban pynlong ia ka jinglehkmen puja kaba jop. Ka Puja kan sdang naduh ka 19 tarik haduh 23 tarik Risaw. Ha ka 19 tari, Risaw, ka CPC  kan pynlong ia ka jingiakynduh lang jong baroh ki kynhun niam ha Laban Namghar Puja Pandal, Kench s Reace, Shillong. Ha kane ka sngi u Lat ka jylla un long u kongsan. Kumjuh ruh yn buh ia ka phang halor u President ka ri u Dr APJ Abdul Kalam uba khlad ha kane ka nongbah bad uba long ka dak jong ka jingbym shah niam bad ka jinglong kawei ka ri ha kane ka jingiakynduh.


Shillong, 15 Risaw: Ki riew rangbah jong ka shnong Smit ki la pan jingtuklar na ka  KHADC da kaba kynnoh ba u Syiem Khyriem u Dr Balajied Sing Syiem, u la pynbna ban pynlong ia ka elekshon ka kam Sordar ha Smit khlemka jingpan jingmut eiei na ki paidbah. Ha ka shithi ba la phah sha u Executive Member (EM) ka Elaka, u Bah Lamphrang Blah ha kane ka sngi Palei, ki nongshong shnong ka Smit ki la kynnoh ba u Syiem ka Hima Khyrim, u Dr Balajied Syiem  u la shim hi ia ka rai shimet ban pynlong ia ka elekshon jied Sordar ha Smit khlem kano kano ka jingpan jingmut na ki paidbah ba wan ha ka dorbar kaba long ha ka 25 Iaiong mynta u snem. Haba kren sha ki nongthoh khubor mynta ka sngi ha Shillong  u Bah Marbatstar Khar byngar u la ong ba ki nongshong shnong ka Smit ki la kynnoh ba u Syiem ka Hima Khyrim u la pynbna ia ka rai jongu ban pynlong ia ka eleksho hadien ba la iohi ba ki paidbah ba bun ki kwah ban jied ia u sordar ba thymmai ha ka dorbar ka shnong ha katei ka sngi. Katkum ka jingong jong u,  ki nongshong shnong ki la kynnoh ba u  Dr Balajied u la kwah ia uba haiing jongu, u Bah Kynsai Manik Syiem ba un iai bteng ia ka kam Sordar watla kiba bun ki nongshong kim kwah shuh ia u. U la kynnoh ba u  Syiem ka Hima Khyrim ha ka por ba u rai ban pynlong ia ka elekshon jied sorkar ha ka 15  tarik Iaiong u la ialap elekshon ia u Bah Kynsai Manik Syiem da kaba ieng ha khmat ka khyrdop ban rung sha ka iing ban thep ia ka vote. La kynnoh ba u Dr Balajied Syiem u la ong ia ki nongshong shnong ban jied ia u Bah Kynsai kum u sordar.  Ngin sngew ba ka elekshon dei ban pyniaid da ka KHADC ban lait na kano kano ka jingleh shiliang. Watla u Syiem um don bynta beit beit hynrei ym lah ban len ba ia kiei kiei baroh la leh lyngba ka jingbthah jongu la ong u Bah Kharbangar lem bad kiwei ki riew rangbah. Ki la kynnoh ruh ba ia ka kot ban thep ruh lah ban leh tuh namar ba kam don satia kano kano ka seal.  Mano mano ruh lah ban thep  vote namar ba kam don ka met kaba peit ia kane  ki la ong. Ki la ong ba kane ka dei ka sien ba nyngkong ba ia ka elekshon ia u sordar ka Smit la pynlong da kaba shut hep vote ha kyndong.  Ngim pyrshah ia ka elekshon da ka kot lyngkdop sha kyndong hynrei pyrshah ia ka rukom pyniaid ia ka elekshon ka bym biang  u la ong u Bah Kharbangar. Katkum ka rukom u Syiem um dei ban don ha ka jaka elekshon namar ba u dei u nongbishar haba ki paidbah ki shem kano kano ka jingeh kin leit ujor ba un long uba ieng pdeng.  Hynrei sngewsih ba u Syiem u la  rai ban pyniaid ia ka jingialang  jong ka dorbar ha ka mon jongu namar ba u kwah ba uba haiing jongu un long biang kum u Sordar ,la ong shuh shuh u Bah Kharbangar.


Shillong, 15 Risaw: Tang hapoh shi snem ka sorkar jylla  ka la pynkiew ia ka dor jong ka shini rashon sha ka T. 6.50 P tang hapoh u snem 2014-15 . Kat kum ka ain wad jingtip paidbah (RTI) ba la ioh na ophis jong u Deputy Commissioner Supply ka East Khasi Hillls, la pyni ba tang hapoh shi snem ka sorkar ka la pynkiew ia ka dor jong ka shini sha ka T6.50p. Hynrei ha kane ka ain wad jingtip ka RTI, ym shym la pyni kaei ka daw ba ka sorkar ka pynkiew ia ka dor jong ka shini. Shuh shuh, la  kdew ruh ba ia kine ki shini la song da ki supplier bad la sei tang na kawei ka kudam MECOFED ba don ha Mawlai Mawiong da ki FPS bad ki wholeseller ba la thung hi da ka sorkar. Na bynta kine ki nongsam ia ka shini, ka komishon ba ka sorkar ka ai sha ki ka long  na byta ki Fair Price Shop ka komishon ka long 50 tyngka shi kwintal bad ia ki wholeseller ka komishon ka iaid katkum ka jingai na ka MECOFED Godown ha ka dor T. 1.30 shi km haduh ka jaka ba don ka kudam jong ki.Lah ban kdew ba ka sorkar pdeng ka la pyntreikam ia ka rukom sam shini thymmai naduh mynshem snem u 2014. Ia kane ka shini rashon ka sorkar la sam sha man la kawei pa kawei ka longiing ha kane ka jylla.Katkum ka ain wad jingtip, la kdew ba ki la sei shini shisien shibnai na ka kudam MECOFED Meghalaya Mawlai Mawiong tang lai kilo shisien ha ka shi bnai.Hynrei la kdew pat ba ia ka shini rashon la sam lai kilo sha man kawei pa kawei ka longiing bad ka dor jong ka shini ka long T.20 shi kilo. La pyni ba ha u snem 2014 ka dor jong ka shini ka long T.13.50p shi kilo bad ha u 2015 ka long T.20 shi kilo.Ia kane ka dor shini la bei ka sorkar pdeng T.18.50p shi kilo bad ka sorkar jylla ka la bei T.4.77p shi kilo.


Shillong, 15 Risaw: Ka Executive Committee jong ka Synjuk Ki Dorbar Shnong ka Pynthorumkhrah bad ka Mawpat kaba la long mynta ka sngi ka la shim ia ki rai ban kyrshan tyngeh ia ka proseshon bah kaba ka Synjuk ki nongsynshar Shnong ka Bri u Hynniewtrep ki la khot ha ka 30 tarik mynta bnai ka ban sdang naduh ka por 11 baje mynstep na Lower Lachumiere jan ophis ka DIPR . Ka la kyntu ru ban ia mih paidbah ha katei ka sngi khnang ban pynpaw ia ka jingpyrshah ia ka sorkar, ka la khot naduh ki rangbah, ki samla , ki longkmie ban ia poi sha katei ka proseshon. Kane ka long katkum ka kyrwoh na u bah K.Ryntathiang.


Shillong, 16 Risaw: U Pastor NS Phawa u Senior Administrative Secretary jong ka KJP Assembly  u la ong ba ka jingdawa jong ki nongtrei ka Dr.  Gordon Robert Hospital kumba la paw ha ki lad pathain khubor ban ai ia ka jingpynshai halor ka jingkynnoh ba pyndon kam bakla ia ka pisa da ki bor pyniaid ka Hospital, ka long kaba shu kwah kyrkieh namar ba ka Komiti ba ka Synod ka la thung ban pule bniah ia ka kaiphod halor kane, kam pat dep ia ka kam.  Ki nongtrei ka Robert Hospital ki la leh kyrkieh, haba ka komiti ka dang leh ia kam kam, ngim pat ioh ia ka kaiphod na ka komiti ba kyrpang ba la thung ban pule bniah ia ka kaiphod ba la phah da ka bor hospital , la  ong u Pastor Phawa. Kham mynshwa, ki nongtrei ka Hospital kila buh ia kane ka jingdawa hakhmat jong u Rev NS Phawa, Senior Administrative Secretary jong ka KJP Assembly. Ka Dr H Gordon Robert Hospital kala paw pyrthei ha ka kam pyndonkam bakla lyngba ka jingpan RTI jong ki katto katne ngut ki Khun Samla jong ka Balang Presbyetrian kiba la sei madan ia ki jingkynnoh pyndonkam bakla ia ka pisa jong ka Hospital da u Medical Superintendent ka Hospital u Dr David Tariang bad u Administrative Officer u Bah KT Rynjah. La kynnoh ruh ba kine ki arngut kila leh ia kane ka kam da kaba pyndonkam bakla ia ka bor ba ki bat ha kane ka Hospital khlem da khein snep ia ka KJP Assembly. Kine ki samla kila sei madan ia ka shithi bala phah da ka KJPA lyngba u Rev.Dr. J.F. Jyrwa (Administrative Secretary), ha ka 29 tarik u Lber, 2011, kaba pyntip ba ka KJPA ka la rai ban pynkiew ia ka  Charge Allowance  jong u Medical Superintendent (MS) na ka T.14, 000 hajar sha ka T.22, 000, katba ia u Administrative Officer ka long tang T.20, 000 naduh u bnai Lber 2011. Hynrei kine ki arngut kiba khmih ia ka Hospital, kila pynkiew tulop hi dalade ialade khlem ka jingbit na ka KJP Assembly ha kaba la kynnoh ba u Dr David Tariang ula pynkiew iala ka tulop sha ka 1.70 lak tyngka bad u Bah KT Rynjah pat ula pynkiew sha ka 50000 tyngka ha ka shibnai. La kynnoh ruh ba kine ki arngut kila pynkhein ia ka oskular Memorandum of Association (MOA) bad ia ki Kyndon jong ka Dr H Gordon Roberts Presbyterian Hospital Association (DHGRPHA).


Shillong, 16 Risaw: U Myntri Rangbah ka Jylla u Mukul Sangma hynne ka sngi u la plie ia ka 3rd  State Aqua-Fest  ba long ha  State Central Library, Shillong ha rynngkat ka jingdon lang ka Myntri kam Pynroi sor ka kong Ampareen Lyngdoh bad u Parliamentary Secretary u Sengnam Marak. Haba kren ha kane ka sngi, u Mukul u la ong ba shen ka sorkar kan sa pynlait ia kali kit lyer oksijen (oxygenated van)  ban kit ia ki dohka ban die sha iew kiba dang im khnang ban pynkiew ia ka khaii pateng jong ki nongrep nongri dohkha bad ki samla kiba la nang la stad kiba kwah ban shim ia kane ka jait kam kum ka lad kamai jongki.  Ia kane ka kali kit lyer oksijen yn aiti ha ki seng Self Help Group (SHG), Society ba kin pyniaid ia ki , la ong u Myntri Rangbah. U la ong ba ka jylla Meghalaya ka la thied dohkha nabar da ki ton bad ki ton namar ba kam lah ban pynmih nalade hynrei ka sorkar jylla ka la buh thong ba kan trei borbah ia kane ba ka jylla kan lah ban pynbiang hi ia ki jingdonkam dohkha.  Ha u snem ban wan, ngi la buh thong ban shna sa kumba 8 hajar tylli ki pung dohkha bad ia kane yn leh lyngba ka jingiatreilang jong ka sorkar bad ki nongrep nongri dohkha , la ong u Myntri Rangbah. Ha kajuh ka por, u la ong ba ki briew ki dei ban sngewthuh ba ka jingkhwai dohkha kadei kawei na ki lad ban kamai ha ka jingim. U la ong ba ka jingdawa dohkha ha ka jylla ka jur bha ha kaba wat ki dohkha ba shalan na shabar jylla ruh kim lah ban supplai ban pynbiang ia ka jingdawa. U la kyntu ia ki nongtrei ka Aquaculture mission ban kin pynbun ia ki jaka ri dohkha bad ba kin pyniar shuh shuh ia kane ka prokram. U la ong ba ka sorkar ka hap ban mang pisa T.400 klur tam ban  pynbiang katkum ka jingdonkam bad kan pyntikna ba ai ka jingkyrshan ha ka liang ka ri dohkha  bad ban ai jinghikai ia ki nongri dohkha. Katba u Additional Chief Secretary u bah Hector Marwein, u la ong ba ka jingthmu ba kongsan  ba pynlong ia kane ka Aqua Fest ka long ban wanrah ia baroh ki nongri dohkha ha kawei ka rynsan ban ia phylliew jingmut . Ha shwa ia kane la ioh ka jingkren na ka Director ka Fisheries ka IR Sangma, ka la ong ba T.88 klur kynthup ka bank loan bad ka subsidi la pynlut na bynta kane bad  palat 11000 tylli ki pung dohkha la shna bad  8400 tylli la thmu ban shna bad T.25 klur la pynlut na bynta ki symbai bad jingbam dohkha. Ha kane ka sngi u Myntri Rangbah u la sam ia ka khusnam na  khatwei tylli ki district ka jylla Meghalaya kiba la trei bha ha kane ka kam ri dohkha. La sam ruh ia ka khusnam T.10,000  nalor ka momento bad ka syrnod ba ioh ia ka State Award sha kito ki nongri dohkha. Ha kane ka sngi la don lang da u Chairman ka NESFAS,u bah Phrang Roy, ki heh na ka tnad National Fisheries Development Board, Hyderabad  bad kiwei de.


Nongpoh, 16 Risaw: Ka jingialang jong ka Dorbar ki Rangbah Shnong Ri Bhoi District (DKRSRBD) ba long mynta ka sngi Thohdieng ki la shim ia ka rai ba ka sorkar kadei ban pynlong ain noh ia ka VAB 2015. Ia kane ka rai la shim ha ka jingialang paidbah ba long mynta ka sngi Thohdieng ha Iew Byrnihat. Ia kane ka jingia lang la pynlong ban ia khun pyrshah ia ka sorkar jylla kaba la pynslem bad mynthi ia ka jingdawa jong ki Synjuk jong ki nongialam shnong bapher bapher jong ka jylla ban pynlong ain noh ia ka VAB 2015. Ha kane ka jingia lang ka DKRSRBD la ia synranlang ruh da ki nongialam ka Synjuk ki Rangbah Shnong Byrni hat Pyllun, ha kaba la ha kane ka jingialang la ia shimbynta da u Bah Erwin Sutnga, Adviser ka DKRSRBD, Bah Rocky Kylla, Chairman Bah C.B Syiem, Secretary, Bah Eddie G Kharbani, Finance Secretary, katba kiwei kiwei ki riew pawkhmat kiba la ia donlang ki kynthup ia u Bah Victor Rani, MDC ka Jirang Konstituensi, lem bad ki nongialam ka SKRBP kiba kynthup ia u Bah S Sohtun bad kiwei kiwei ki Rangbah Shnong ia ka jingialang la pyniaid da u Bah Johny Syiem, Rangbah Shnong ka Lumnongrim bad ruh secretary ka SKRBP. Haba kren ha ka jingialang paidbah,ki nongialam ka DKRSRBD ki la ther tyngeh ia ka sorkar jylla MUA-II ba la lamkhmat da u Mukul Sangma kum u Myntri Rangbah lem bad ka kynhun Myntri jong u, halor ka jingkuman ban phaikhmat ne shimkhia noh ia ka jingdawa ban pynlong ain noh mardor ia ka VAB 2015 ba la phah da ka KHADC sha ka sorkar bad kaba la dei satang ban ioh ia ka muhor jong u Lat ka jylla. Ki nongialam jong ka DKRSRBD ki la ther tyngeh bad kynthoh jur ruh, ba ka sorkar ka la pyrshang ban pynthame bad ialam bakla ia ka jylla hi baroh kawei da kaba pynmih pynban ia ka ain kaba la tip kum ka Meghalaya Grassroot Institutions Governance Act 2015 ha ka jaka ban shimkhia ia ka VAB kaba dei ka stieh kaban iada, tehsong bad kaban ri ban sumar ia ka Ri ka Jaidbynriew bad ruh ia ka Riti ka Dustur jong ka Ri Khasi Jaintia.  Ka sorkar jylla MUA-II hapoh ka jingialam jong u Mukul ka la wanrah ia shibun ki kynrum ki kynram ha ka jylla bad ruh ia ka jaidbynriew hi baroh kawei, namar ka jingpynmih ia ki ai  kiba ktah mationg bad buh jingma shikatdei eh ia u luk u lak, u kup shilliang u sem shilliang, ia ka kamai ka kajih bad ka jinglong kaba laitluid jong ki paidbah ka Ri Khasi Jaintia , kren bynniaw ki nongialam ka DKRSRBD. Shuh shuh ruh, ki la ong, ba ka ain ban sloit noh ia ka iktiar jong ki Rangbah Shnong kaba la jia naduh u snem ba la lah, kane ka la ktah shikatdei eh ia ka Riti ka Dustur ka synshar ka khaddar jong ka Ri Khasi Jaintia bad kan buh jingeh shikatdei eh ruh ia ki paidbah bad kaban buh jingma ruh ia ka jingrung kyrthep jong ki mynder ri namar ba kum ki rangbah shnong kim ioh shuh ia kata ka hok treikam kumba ju long ha ki snem kiba la leit noh. Ki nongialam ka DKRSRBD, ki la pynpaw ruh ia kawei ka sur bad ki la khot la wer ruh ia ki paidbah ka them Ri Bhoi District ba kin iasnohktilang bad ban hiar sha ka jingiaid rally ban pynlong ha ka 30 tarik mynta u bnai ha ka nongbah Shillong kaban pynlong da ka synjuk ki nongialam shnong ha kaban dawa jur ruh ia ka jinghiar shuki noh jong u Dr. Mukul Sangma bad ruh ban pynskhem ia ki jingdawa kiba ia dei bad ka jingiada ia ka Ri bad ka Jaidbynriew.


Shillong, 16 Risaw: Ka Meghalaya SSA School Association ki la leit ban iakynduh ia u myntri ka tnad pule u bah RC Laloo bad hajuh ka por ki la phah ruh ia ka dorkhas na bynta ka jing dawa jong ka association ha kaba iadei bad ki nong hikai khamtam ia ki 4th Teacher. U Publicity Secretary ka MSSASA ka East Khasi Hills u bah S Lyngdoh, u la ong ba hadien ba ki la iakynduh ia u Myntri ka tnad pule, na ka liang jong ka sorkar ka la khot ia ki nongialam ban iakren  khambha ha ka 19 tarik risaw. Na ka liang ka seng ka la kyntu ia ka sorkar ba kan shah skhor ia ki jingeh ba ki nongialam ki la buh ha khmat ka sorkar bad ba kan nym lehbein ia ki nonghikai  da kaba buh ia ki ha ki kyrdan bapher bapher hynrei ba kan ai ka jingsiew kaba mar iaryngkat.


Shillong, 16 Risaw: Ha ka General Council jong ka kaba la long mynta ka sngi ka seng HSPDP ka la pynskhem ia ki nongkitkam ba shipor jong ka kum ki nong kitkam ba pura katei ka seng kumba la jied shipor ha ka jingialang jong ka CEC kaba la long ha ka 6 tarik mynta u bnai ha ingsah u bah Ardent M Basaiawmoit. Ha katei ka jingia lang la pynskhem ia u bah Ardent M Basaiawmoit kum u President ba pura katei ka seng u ban long ruh u President rangbah u ban peit peit katei ka seng baroh kawei. Kiwei pat ki nong kitkam kiba la pynskhem ha katei ka sngi ki long Vice President u bah K.P Pangniang MLA ka Rambrai, General Secretary bah Witting Mawsor, MLA ka Mawshynrut, Joint Secretary u bah Nolip Lyngdoh President ka HSPDP na South West Khasi Hills District, Finance Secretary u bah Pynshongdor Lyngdoh Nongbri bad u Treasurer la jied ia u bah Shem Khardewsaw. Ha katei ka jingialang katei ka seng ka la ia kren ruh ia ka jingdonkam ban don noh u Organisisng Secretary, Media Cell bad kiwei pat ki komiti ba donkam. Kiwei pat ki kam ba dang sah jong katei ka seng la buh teng ban rah ha kawei pat ka komiti ka ban long ha ka 22 tarik mynta u bnai ha ingsah u bah Ardent M Basaiawmoit ha Lad Nongkrem bad ha katei ka jingialang la ong ruh bal ah ban pynbna syndon ia ki kyrteng ki kyrtong ki ba ia khun ha ka elekshon MDC shiteng samoi na ki konstitwensi bapher bapher kiba dang sah thylli.


Shillong, 15 Risaw: Ka long kaba sngew lyngngoh ba ka tnad pule puthi ka jylla kam ju ioh pisa eiei na ka tnad Border Area ban sam ia ka baibam jong ki khynnah kiba dei na thainn khappud bad kane ka la jia naduh u snem 2013-15. Katkum ka jingtip ba la pan da ka ain wad jingtip ka RTI, ka jubab ba la ioh na ka ophis jong ka tnad pule puthi ka la pyni ba ka tnad kam don bynta eiei bad ka baibam jong ki samla pule khappud.  Ka tnad pule puthi kam shym la leh ia kane ka baibam jong ki samla pule na thainn khappud , la ong ka jubab na u PIO na ka Education Research and Training, Shillong u J Ch Momin. Kane ka jubab jong u PIO kane ka tnad pule ka long halor ka jingkylli ba u Rupang u la pan jingtip na ka tnad Pule Puthi, katno ka pisa ba ka ju ioh na ka tnad Border Area ha kaba iadei bad baibam jong ki samla pule khappud jong u snem 2013-15. Ha ka jingshisha katkum ka jingtip, ka tnad Border Area ka ju phah ia ka pisa baibam jong ki khynnah pule sha ka tnad pule puthi ba kan sam ia ka baibam jong ki samla pule kiba sah ha khappud bad kiwei ki ri. U Rupang uba la ioh ban iakren bad ki katto katne ki samla pule na thainn khappud ka India bad Bangladesh, ki la ong ba ka baibam jong u snem ba la dep kim pat ioh satia haduh kine ki sngi kaba ki ju ioh.  Kumba long ha ki snem ba la dep ia ka bai bam la ioh naduh u bnai Nailar eiei hynrei mynta u snem haduh mynta khlem pat ioh satia , la ong ki samla pule. La iathuh ba ia ka phom ban ioh ia ka baibam ba thymmai la dep pyndap bad la phah sha ka tnad pule puthi ka jylla hynrei lyngngoh ba wat tang ia ka baibam kaba rim pat ym pat ioh satia. Kane ka jingslem ka sorkar jylla ban pynlait ia ka pisa ka la pynkhuslai ia ki namar ba ki samla pule ba wan na ka longing baduk, ka baibam ka long ka jingiarap ia ki ba kin ioh ban kyrshan bai kot bai sla.


Jowai, 18 Risaw: Ka kam thaw khiew khyndew lane khiew Ranei (Pottery) ka long ka kam kaba pyniohnong shibun ia ki nongshong shnong jong ki ar tylli ki shnong ha West Jaintia Hills. Ka Shnong Larnai kadei ka shnong kaba la la tip kum kawei na ki shnong kaba la pynmih ia kine ki jait khiew kham tam ki khiew shet pu-tha-ro bad kiwei kiwei naduh hyndai hynthain. Ka shnong Larnai ka dei ka shnong ba la thaw ia ki khiew  ranei  bad dei namar ba ia kine ki khiew la thaw naduh hyndai kulong kumah haka shnong Larnai la khot ia ki ki khiew ranei. Ka shnong Larnai kaba don hajan jong ka shnong Ummulong bad kaba jngai lehse kumba 10 KM na ka Surok Bah National Highway 44 ka dei kaba pawnam ha kane ka kam thaw khiew khyndew.Ka jingthaw khiew barabor ka dei ka kam kaba trei tang da ki kynthei kaba la hiar pateng na ki kmie bad ki kmierad tymmen jong ki. Mynshwa ia kine ki khiew la thaw tang haka shnong Larnai, hynrei mynta la mih sa kawei pat ka shnong kaba don hajan jong katei ka shnong hi kaba thaw khiew bad kata ka shnong ka dei ka Tyrchang. Nalor ki khiew shet pu-maloi bad pu-tharo; ki nongthaw khiew ha kine ka shnong ki thaw ruh ia ki khiew khyndew ba bun jait bad kiba itynnad. La iathuh ba shisien shisnem u Daloi ka Elaka Nartiang hashwa ka puja u ju phah thaw ia ki khiew kiba kyrpang kiba u pyndonkam ban pyndep iaka niam ka rukom.Ha kaba thaw ia kine ki khiew la pyndonkam ia ki ar jait ki khyndew kiba lah ban ioh na ka pynthor Sung (Sung valley) bad kine ki jait khyndew ki kynthup iaka  Dew thuli bad ka  Dew khluid ne ka  Dew jyrngam.Mynta ki nongthaw khiew ha kine ki artylli ki shnong kila nangkiew haka rukom thaw khiew bad kila lah ban thaw ki jait khiew kiba har rukom. Ki nongthaw khiew na baroh ar tylli kitei ki shnong ki la iathuh ba ka iew jong kine ki khiew ka long kaba thnem bha bad ki nongkhaii na kylleng ki wan thied ia kine ki khiew khyndew Ka kong Matilda Shylla naka shnong Tyrchang ka ia la iathuh ba bunsien kim lah ban pyndap ia ka jingdawa jong ki nongkha i namar ba kim biang ka jaka ban khleh ia ka khyndew; ban shna bad hadien ban thad pynrkhiang ia ki khiew bala dep shna. Naka liang jong ki nongthaw khiew ha Larnai ruh ka kong Pelina Pyrtuh ka la iathuh kumjuh bad ki nongkha i ki wan thied na  ing bad bunsien kim ju lah ban pyndap ia ka jingdawa. Ka kong Matilda kala ong ba mynta kila ioh order wat na shabar ka jylla ruh bad ki don ki khiew kiba ki shna ban shalan shaduh Mumbai.Naka liang jong u ma Willhemson Shylla uba dei u nongtrei jong ka Meghalaya Basin Development Agency (MBDA) ula ong ba kane ka dei kawei ki lad kamai jakpoh ba ngi dei ban kyntiew namar ba ka dei ka kam kaba pyn-iohnong ia ki nongthaw khiew bad ki briew kila don lypa iaka sap ban thawkhiew. Bad ula ong shuh shuh ba kine ki khiew ki dei kiba kyrpang bad ki don la ka jong ka jingitynnad kaba lah ban pyniaid iew shaduh sha bar ri ruh. Ha kaba iadei bad rukom thaw khiew u ma Larry Nongtdu uba trei haka EFC Thadlaskein ula ong ba kiNongthaw khiew ha Tyrchang kila nangiaid shaphrang mynta namar ba kila pyndonkam ruh da ki kynja profoma ban sai dur ia ki khiew kiba ha rukom ba kin thaw. Ula ong shuh ba lehse kawei naka jingeh jong ki ka long ba ki hap ban leit tih bad kit ia ka khyndew tuli naduh Sung bad lada ki hap ban iaid da ka kjat kan shim por ym duna iaka saw san kynta tang ban leit ban wan.U ma H.H.Mohrmen uba long u president jong ka SURE kaba iatreilang bad ka MBDA ula ong nalor ka kynja iing ban trei (working shed) ki nongthaw khiew ha baroh ar ki shnong ki donkam sa ban ioh jinghikai ban pynbha ne ban pynkordor (value addition) bad kumjuh ruh lada ki shalan ia kine ki khiew shabar jylla bad ha kane ka pyrthei internet kata kam dei shuh kaba phylla; te kila dei ban ioh jingiarap ruh ha kaba ia dei bad ka rukom thep ne song (packaging). U Mohrmen ula ong ruh kaba sngewtynnad ka long ba ha kane ka pyrthei kyrduh kam; kane ka dei kawei na ki lad ban aikam ia ki samla kiba la nang la stad jong kane ka shnong.


Shillong, 19 Risaw: Ka shnong Sutnga ha ka 17 tarik Risaw da kawei ka jingmut ka la rai ban leit kiew sha ki bor jong ka ain ia ka jingleh shiliang bad leh kput palat jong ki bor ka PWD, naba ki la pynheh ia ki surok Sutnga  Sumer Road, lyngba ka khlaw shnong bad ki jaka riew shimet khlem da  kynjoh ktien bad pan bor na ki shnong. Ha ka kyrwoh ba la pynlait u rangbah shnong u Bah S D Lyngdoh u la ong ba ha ka 2 tarik Risaw 2015 ki bor shnong Sutnga ki lah leit khang ia katei ka jingpynheh, ia katei ka surok Sutnga-Sumer kaba hap naduh 3 km shakhmat bad lah buh ruh kumjuh ia ka jingujor, pyrshah ia u kontraktor u Silvanus Sukhlain. Ka bor shnong mynta ka la mudui pyrshah ruh ia ka PWD bad u EE PWD Roads , Jowai NEC, Divison, Jowai. U la ong ba ia kane ka surok  naduh u snem 2012- 2013 ka  ioh ia ka jingmang pisa kaba T. 10 klur, naduh 3km haduh 22 km na Sutnga-Sumer  Saipung Road. Hynrei la shem ba mynta pat ka PWD ka lah mang biang ha une u snem ia kajuh ka surok naduh 3 km haduh 22 km hapoh jong ka scheme NLCPR naka bynta ban pyniar bad siangrong haduh kumba 21,19,73030/- (21 klur 19 lak 73 hajar laiphew tyngka) ia kajuh ka surok. U la ong kaba phylla pat balei ba ki khlem mang naduh ka 0 km ha baroh 2 sien, naduh 0 km haduh 3 km kaba iaid lyngba ka shnong halor ki jing sniew ka surok kaba lah palat ha kane ka surok. Ka jingleh kput jong ka PWD ia ki paidbah ka shnong Sutnga ba ha u snem 2012-2013 ka PWD ka lah ioh jingmang kumba T. 81, 26, 700/- na ka bynta ban leh ia ki surok  hynrei hangne ruh ki lah ia shna pynkyllain ia ka skhim tang na ka daw ba kin ioh shna lad ia ka ban bam sap. Nalor kane ruh sa ia kawei ka surok Bye pass, ba khot Sutnga Bye-pass uba don 3.117 km, uba peit khmih da ka PWD NEC Division Jowai, ba ha u snem 2012-2013, ki lah mang pisa ia kane na ka scheme SPA kumba 3 klur, hynrei ia kane ruh ki leh kumjuh ki pyndep tang kumba 1 km duna hynrei kita ki ba dangsah lah shu ieh noh kumto la kumba 2 snem hynrei ia ka pisa pat lah release haduh kumba 2,35,23,000/- (2klur 35 lak, 23 hajar). Kum kine ki jingleh kput leh bein bad bamsap, ki bor jong ka shnong kim lah ban shu sngap jar ne leh matlah, bad da kawei ka jingmut kin hap ban mareh shaphrang tad haduh ban da poi wat sha kti ka CBI ruh kan ym kynran dien shuh ,la ong u Bah SD Lyngdoh ha ka kyrwoh.


Shillong, 19 Risaw: Ka tnad pyniaid kali ki pulit ka la pynbna ba kine ki surok harum yn pynbna kum ki jaka khang iaid kali namar ka jing lehniam Puja bad kan neh naduh ka 20 haduh 23 tarik mynta u bnai. La pynbna ba yn khang ia ka lynti na Jail Road Petrol Pump shaduh dara Puja , na Forest Colo ny sha CRPF Camp, na Gandhi Bunyadi Higher Secondary School sha Pynthor Rit, na Bamboo Hut sha Keating Road, na jingkieng Harrison sha Rilbong Shillong Times, na Kench s Trace sha jaka Puja , na Kyrbom sha Jhalupara, na iew Rynjah sha R.R. Colony haduh jaka puja , na iew Rynjah sha Umpling, na Umpling sha Rynjah Dispensary, na iew Assam ter ter, na iew Nongmynsong shaduh jaka Puja, na Laitumkhrah P.S. sha Sanathan Puja Pandal, na Fire Brigade sha Puja Pandal, na Law College sha surok bah, na New Colony shadu jaka Puja Pandal.


Shillong, 19 Risaw: Ki nongoh riam (designer) bad ki nongiaid pyni riam (model) ki la kam ba ki khlem pat ioh ia ka pisa kaba la iakut haduh T. 50 lak na u nongpyniaid u Manas Joshi ban pynlong ia ka Tamasa Pyni Riam ne Fashion Week kaba la dep dang shen ha Shillong. U Manas Joshi u la shah kem ha ki pulit halor ka jingkynnoh ba u la soi hi ia ka jingsoi u Deputy Commissioner ka East Khasi Hills. Ngim pat ioh ia ka pisa kaba la iakut na u Manas Joshi kaba kot sha ka T. 50 lak kynthup ki bai sah iingbasa, ka jingsiew ia ki nongpyni riam, ki nongoh riam bad kiwei ki jingpynlut , la ong u Bah Arif Mukhim uwei na ki nongoh riam jong ka nongbah Shill ong.U la ong ba ki nongoh riam bad ki nongpyni riam ki la ujor ejahar ruh ia utei u Manas Joshi.U  Manas Joshi uba dei u nongpyn iaid jong kane ka Tamasa Pyni riam u la shah kem ha ki pulit na MES colony ha ka 16 tarik Risaw 2015.  Ngi la shah thok ha une u  Manas Joshi u trai ka MStar Group,  la ong u Bah Arif Muk him  haba kren sha ki non gthoh khubor ha kane ka sngi Nyngkong. Katkum ka jingong jongu, mar ia ioh sngew ia ka khubor ba u la shah kem, ki la leit ban iakyn duh ia u Deputy Commissioner bad na ka liang jong u DC ula bthah ia ki ban leit sha ki pulit.  Hadien ba la ia kynduh, u DC u la bthah ia ngi ban leit sha ki pulit ha kaba ngi la rah ia ki kot ki sla kiba iadei bad kane ka kam kaba la soi da  u  Manas Joshi , la ong u Bah Mukhim bad bynrap ba u Manas u dei uba la iadon bynta ha ka  2012 ha ka Shillong Fashion Week  tangba um shym la pyniaid ia ka.


Sohra, 19 Risaw: Ha u snem 2013 ka sorkar India ka la pynmih ia kawei ka Ai  na Ing Dorbar bah ka Ri ka Parliament bad katei ka Ai  ka dei kyrpang tang na ka bynta ban pynpoi ia ki bam sha ki briew kiba duk ha ka dor kaba rit tam. Katei ka Ai  ka dei kaba la tip kum ka National Food Security Act 2013 , bad la pynlong Ai  ia ka naduh ka 12 tarik u Nailur, 2013. Ka jingthmu ka sorkar India ba ka pynmih ia katei ka Ai , ka long ban pynioh bam ia ki briew kiba duk ha ka dor kaba rit bad ka don ruh ka jingthmu ban pynpoi ia kitei ki bam tad dor sha ka 3 pawa na ki nongsh ong shnong ka ri kiba don haduh 1.2 billion ngut. Hapoh katei ka skhim ka jingioh bam ki paidbah ka kynthup naduh ka Midday Meal Scheme, Integrated Child Development Services bad ka Public Distribution System kaba la ju tip paidbah kum ka jingioh rashon. Ha katei ka thup jong ka PDS lane khaw rashon ka sorkar India ka buh thong ba kan ai 75% sha ki jaka nongkyndong bad 50% sha ki jaka sor. Katkum ka jingpyllait paidbah ka sorkar India ha ka website la thoh ba ha ka PDS ki paidbah kin ioh khaw rashon ha ka dor T.3 shi kilo, u kew kin ioh ha ka dor T.2 shi kilo katba kiwei pat ki kynja jingbam symboh kum u krai kin shongdor T.1 tyngka shi kilo. Katkum ka jingthoh ba la sam sha ki Rangbah Shnong jong ka thainn Sohra da ka ophis u Sub-Divisional Officer jong ka Sohra Civil Sub-Division ka jingthoh ka la batai shai ia kiba kum kino ki longing ne ki paidbah kiba ka sorkar kam lah ban ai ia ki ia utei u khaw tad dor. Katkum katei ka jingthoh la pyni ki briew kiba la don ia ka iing kaba lai kamra ne palat ia kata bad kiba don ka iing kaba kynroh da ka dewbilat yn ym lah shuh ban kynthup ia ki hapoh katei ka skhim. Nangta la batai shuh shuh ba ka longiing kaba don uwei na ki dkhot jong uba treikam sorkar kam lah shuh ban ioh ia katei ka skhim naba la khein ia kiba kum kiba riew spah. Kawei pat ka kyndon kaba lah ban ktah ha baroh kawei ka jylla la ha sor ne nongkyndong ia kiba duk ka long ba ha katei ka kyndon la pyni shai ba ym lah ban ai sha kano kano ka longing ne sha ki paidbah kiba la don phone ha ing lane kiba la don mobile phone, naba ka jingdon mobile jong ki ka pyni ba ki riew spah. Ka kyndon ka la ong ruh ba ka longing kaba la don ki kor ki bor kiba ki pyndonkam ha ka rep ka riang jong ki kim lah shuh ban ioh ia katei ka skhim, kiba la don ia ka jaka rep kaba heh 5 akar kim lah shuh ban ioh ia katei ka skhim bad kim hap shuh hapoh u lain jong ka jingduk. Lah ban kdew ba ki don haduh 11 tylli ki kyndon ia ki nongkyndong ban tip ia kano ka longing ka ban pynlait na katei ka NFSA katkum ka jingthoh ba ki Rangbah shnong ki la ioh na ka ophis u SDO Sohra Civil Sub-Division bad ki don 2 tylli ki kyndon na ka bynta ki nongsor. Katba ki don ruh ki kyndon na ka bynta ki shnong kiba hap ha sor kum ka Mawlai, Pynthor Umkhrah, Nongmensong, Mawpat, Umpling, Nongthymmai, Madanrting, Nongkseh, Umlyngka, Lawsohtun bad ka Sohra ha kaba la batai ia kiba kum kino ki longing yn ym kynthup shuh ha katei ka National Food Security Act 2013. La batai ba ha sor kiba la don ia ka ing kaba saw kamra lane palat ia kata kiba ker kynroh da ki dewbilat kim lah shuh ban ioh ia katei ka skhim bad kumjuh ruh la batai ba kano kano ka longing kaba don uwei u dkhot na kata ka ing uba treikam sorkar lane ka ioh ioh kamai jong u ka long T.10,000 tyngka kata ka longing kan ym lah shuh ban ioh ia katei ka skhim. Haba phai sha kitei ki kyndon la iohi ba ka don ka jingartatien kaba khraw ba u paidbah ba duk kane ka jylla un ioh jingmyntoi na katei ka bam tad dor ka sorkar India, naba kumba ka long mynta kat shaba phai la ha sor ne ha nongkyndong kham niar ban shem ba ka don ka longing ka bym don mobile phone lane ka longing kaba sah tang shi kamra ne ar kamra ka ing watla ki long kiba duk eh ruh, ha kaba lah ban iohi ba wat ki daju ruh mynta ki bat ka la mobile phone ha kti. Halor katei ka phang la ioh ruh ban ia kren bad katto katne ngut ki Rangbah Shnong na ki thain  nongkyndong ban kylli la ha ki shnong jong ki dang don ki briew ki bym don mobile phone, hynrei ka jubab ba la ioh na ki ka long ba jynjar ban wad ia ki longing ki bym don mobile phone lada ki dei kiba duk ruh ha kaba ki la ong ba ha baroh kawei ka iing don beit uwei na ki dkhot ka ing uba bat mobile phone, hynrei ki la ong ba lada wad shitom ia kata te don hi wei ar ngut ki bym bat mobile.


Nongpoh, 20 Risaw: Ka jingshah jynrat jubor ki ing ki sem bad ki jingthung jingtep jong ki trai jaka kiba shong basah ha Umden Mission dang shen ha ki bor district Ri Bhoi hadien ba pynmih hukum ka Meghalaya High Court ban pynheh ia ka kad liengsuin, ka Confederation of Ri Bhoi People (CORP) ka la dawa na ka sorkar jylla ba ka dei ban phah tohkit noh ha ka CBI, halor ka kynrum ka kynram kaba mih na ka project ban pynheh ia ka Umroi Airport. Ka CORP ka la ong ba ka long kaba sngewsih ba ki bor sorkar, ki la shu jynrat naphang ia ki iing ki sem khlem da pynbeit shwa ia kane ka kam. Ia kane ka jingdawa kaCoRP la kyrshanlang da ka BJP Umroi Mandal bad ka Eastern Ri Bhoi Farmer Association kiba la ia donlang ha kane ka jingiakynduh ia ki trai jaka ha Umden Mission. Ki bor pyniaid district ka Ri Bhoi ki la kyndang bad rat naphang ia ki ing ki sem kiba pynwit ban pynheh ia ka Kad Liengsuin Umroi hadien ba la ioh hokum na ka Kashari. U  Bah Bandari Ryntathiang u la ong ba ka long kaba sngewsih namar ki trai jaka kiba dang ia khun ban ioh ia la ka hok bailutksan na ka sorkar. Ka CORP ka pynrem ia ki bor District halor ka jingbym shimkhia jong ki ophisar ban phaikhmat ne ban leh eiei halor ki jingud jingnam jong ki paidbah ka Umden Mission kiba la shah ktah ha kane ka jingpynheh ia ka Umroi Airport. Ka seng ka burom ia ka hukum jong ka High Court,  hynrei dei ki bor pyniaid district jong ka Ri Bhoi ki bym shimkhia ban wad ia ki lad ki lynti na ka jingshah shah ktah ki paidbah na kane ka jingpynheh ia ka Kad Liengsuin Umroi. Ki trai ing ki la kylla long ki nongphetwir ha la ka shnong bad kim don satia wat ia ka jaka riehtngen bad ruh ia ka jaka ban thiah ban dem, ki la kynthoh.Ka CORP ka la dawa jur na ka sorkar jylla ba kan phah ban tohkit noh ia kane ka kynrum ka kynram ha ki bor jong ka CBI na ka bynta ban pynpaw pyrthei la ka don ne em ka jyrsieh ha kaba ia dei bad ka jingpynheh ia ka Kad Liengsuin Umroi.


Jowai, 20 Risaw: Ki Pulit ka Nongbah Jowai  ha kane ka sngi U Blei ba ladep ki la lap ia kawei ka metiap hynrei haduh mynta ym shym don ba la wan kam ia katei ka metiap. Katei ka metiap ka don mynta ha Civil Hospital ha Ialong ha ka jaka buh metiap. Utei u briew uba I syriem dur kum  u bar jylla la antad ba u la don kumba 50 snem ka rta u phong da kaT-shirt, bad ka longie rong blue. Ki pulit ki la kyntu ia ki ba haiing hasem ban wan kam ia katei ka metiap ha shwa ban kin leh ia kaba donkam.


Shillong, 20 Risaw: Ka Monila Sangma 52 snem ka la mynsaw ha ka jingshah bom ha ki shipai BSF katba ka dang ieng lain ban ioh rung hapoh ka iew border hat kaba don ha Lalpani, East Khasi Hills District Meghalaya. Ha kane ka jingujor ejahar jong ka Molila sha ki pulit jongka Dangngar Police outpost, ka la ong ba kane ka jingleh tohmet jong ki shipai pisa BSF ha ka 22 tarik jong u bnai bala dep ka dei ha ka por ba ki dang iai ieng lain ban ioh rung hapoh katei ka iew kaba la buh da ka sorkar. Halor kane ka jingai jingujor jong kane ka long kmie, na ka liang jong ki pulit haduh mynta kim shym la kem ia u shipai BSF, u ba ki la ai ryngkat ka dur jong u sha ki pulit. Na ka liang jong ki pulit ki la ong sha kiba ha iing jong kane ka long kmie ba namar kam shym la mynsaw jur, yn nym lah ban kem ia u tei u Shipai BSF.Katkum ka jingiathuh ki khun jong ka Monila la ong ba kane ka jingbom pathar jong ki BSF ia ki paidbah ha katei ka iew ka juh jia na ka por sha ka por, hynrei kito kiba la ngat ha kane ka jingshah bom ha ki shipai BSF, kin nym nud satia ban ujor sha ki bor jong ka ain namar ka jingtieng. Na ka liang jong ki khun kane ka long kmie ki ong ba lada ki pulit kim kem ia u tei u shipai BSF ba la bom ia kane ka long kmie haduh ban da mynsaw na ka liang jong ki kim ban se ban leit sha ki bor ba kham sha lor.(SP News)


Shillong, 21 Risaw: Ka Synjuk ki Nong synshar Shnong Shilliang, Umkhen kaba kynthup ia ki 16 tylli ki shnong ha ka jingialang jong kaba la long ha ka 17 tarik mynta u bnai, ka la kyrshan tyngeh bad ban iasnohkti  lang ia ka jingkhot ka Synjuk Ki Nongsynshar Shnong ka Bri u Hyn iew trep sha ka jingiaid paidbah (procession) ha ka 30 tarik Risaw 2015 ha kaba kin iashem  lang ha Lower Lachumier hajan ophis DIPR ha ka por 11:00 baje mynstep. Ka Synjuk ka sngewthuh ba ka jingmih paidbah ha katei ka sngi ka long kaba donkam eh na ka bynta ban pyrshah jur ia ka jingbym khei  snep jong kane ka sorkar ia ka jingud jingnam jong ki trai jaka trai mukul. La mynjur da baroh  kiba la wan mihkhmat na ki shnong kiba hap hapoh ka Synjuk ban leit sha la ki jong ki Dorbar shnong ban khot ia ki paid nongshong shnong naduh ki longkpa longkmie ki khun samla kynthei bad shynrang ban ia ieng rangbah bad ia mih ryngtih ha ka 30 tarik mynta u bnai. Ka Synjuk ka pynkynmaw ruh ba ki Dorbar shnong bad ia ki paid nongshong shnong baroh jong ka thain  bad ha ka ri baroh kawei ba ki dei ban husiar bha namar kin don shibun ki ban wan ban pynthame khamtam ha kine ki khyndiat sngi ban pyrshang ban ber bih da kaba kin pynsngewthuh bakla tang kumno ban pynpait pynpra ia ka jinglong kawei ka Jaidbynriew, ong ka kyrwoh ba la phah da u Bah Khrawbuit Ryntathiang, Secretary. Pynkhreh ki nongsynshar shnong Ri-Bhoi sha ka jingiaid paidbah 30 tarik Ka Dorbar ki Rangbah Shnong Ri-Bhoi District (DRBSRBD) ka la pynkhreh bha shaid  shaid ban iashim bynta paidbah ha ka jingiaid paidbah ba la pynlong da ka Synjuk ki Nongsynshar Shnong ka Bri u Hynniewtrep (SNSBH) ha ka 30 tarik mynta u bnai ha sor Shillong. Shi bynta na kane, ka  DRBSRBD ka la pynlong ia ki jingialang paidbah ha kylleng ki jaka ha ri Bhoi ban iawer ia ki paidbah ban iamih kumba long ha ka dorbar bah kaba la long ha ki khyndiat bnai ba la dep ha kaba da ki lak ngut ki paidbah ki la wan ban iashim bynta ha madan Polo. Ki paidbah ban wan sha ka 30 tarik kan long da ki hajar ngut ban kyrshan ia ki rangbah shnong kiba la shah pynduh bor haduh kine ki sngi. Hynne ka sngi ka DRBSRBD  ka la pynlong ia ka jingialang paidbah ha Iew Nongpoh bad ki la pan ia ka jingkyrshan ia ki paidbah ban ai ia ka jingkyrshan  kaba radbah na ka bynta ban pyrshah ia ka sorkar kaba la pyrshang ban wan rah ia ki ain ki kyndon kiba ktah ia ka jaid bynriew bad khamtam ia ki riti ki dustur. La pyniaid ia ka jingialang da u Bah C.B Syiem u Secretary ka Dorbar ki Rangbah Shnong Ri-Bhoi ba la wan shim bynta ki MDC ka Nongpoh, Kong Rona Khymdeit, MDC ka Umsning, Bah Donkupar Sumer bad kynthup ruh ia ki nongialam ka Dorbar, u Bah Erwin K. Sutnga, Adviser, u Bah Rocky Kylla, Chairman, u Bah Reynold Kharkamni,  na ka Hima Mylliem bad ki Rangbah Shnong na ka thainn Nongpoh. Ki nongkren bapher bapher ki la pynshai ia ki paidbah   halor ka jingdonkam ban ioh noh ia ka jingmynjur ia ka Village Administration Bill namar ba ka sorkar u Dr. Mukul Sangma  kam lah satia ban pynlong ain. Kine ar ngut ki MDC Kong Rona Khymdeit bad u Bah Donkupar Sumer  ki la ai ia ka jingkyrshan kaba pura ia ka Dorbar ki Rangbah Shnong Ri-Bhoi District ban iaid shaphrang na ka bynta ban dawa ia ka hok jong ka jaid bynriew ba la leh jubor da ka  sorkar Congress. Kine ki MDC bad ki Nongialam ka Dorbar ki Rangbah Shnong Ri-Bhoi, ki la rai ban ia ka jingkryshan tyngeh ia ka Synjuk ki Nongsynshar Shnong ka Bri u Hynniewtrep ha ka 30 tarik ban ia mih paidbah na Ri-Bhoi, wat lada dei ban pynhiar shuki syndon ia u Myntri Rangbah bad ka kynhun jongu.


Shillong, 22 Risaw: Ka seng All Jaintia Hills Social Welfare Organisation (AJHSWO), ki la wan ban jurip ia ka PHC ha Nongbah ha kine ki sngi bala dep. ka seng ka la wad jingtip na ki katto katne ngut ki nongtrei jong katei ka PHC bad ka la lap ba don shibun ki jingduna ha katei ka PHC ha ka jingiadei bad ka jingduna kawei ka kam Doktor bad ym don ka kali Ambulance bad kumjuh ruh bym biang ki dawai ki dashin. Kane ka buh ka jingeh kaba khraw ia u paidbah namar kane ka PHC ka kdup haduh 6 tylli ki shnong nongkyndong ba heh kiba kynthup ia ka Mihmyntdu, Sabahmuswang, Ialong, Mookaswan, Mupliang bad Myrjai, namar ki PHC ha nongkyndong ki dei u budlum jong ka ioh ka kot. Te halor kine ki jingeh jong ki paidbah ha ka jingiadei bad ki jingbym biang katei ka PHC ka seng ka la leit buh iaka dorkhas sha u D.H.S (M.I) ka koit ka khiah lyngba u DH&MO Jaintia Hills District u Dr. I.Tongper. Halor kine ki nongrim ban pynioh iaka Ambulance, ban pynioh doktor kum ha ka Homeopathic lane Ayurvedic, ban pynbiang ia ki dawai dashin bad ban pynioh jaka sah kaba biang ia ki doktor ne ki Nurse.   Ka seng ka don ka jingkyrmen kaba skhem ba une u heh jong ka koit ka khiah un don ka jingkit khlieh naka bynta ki paidbah kiba hap hapoh katei ka PHC. Pynkut ka kyrwoh na u President ka seng u samla R.Biam.


Shillong, 22 Risaw: Ka Dorbar Pyllun kaba shisien ar snem jong ka Seng Kur jong ka Mei-Sin bad ki khun jong ka, ka la long ha Community Hall, Jaiaw Lum pyllon Jaiaw Shyiap, Shillong ha ka 22 tarik U Risaw, 2015 ha kaba na baroh ki kpoh, kata, Kurbah, (Rapsang M/K), Majaw, Basaiawmoit (Lyngwi), Syngkli (Muktieh, Be), Khongji (Khongwar), Lyngdoh Peinlang bad Hynniewta (Langpen), ki la poi ki nongmih khmat   rangbah, kynthei, samla. La sdang ia ka Dorbar da kaba kynmaw burom ia kiba la khlad noh na kane ka pyrthei hapoh kine ki ar snem (2013 -15) ha kaba la pynlong ka jingieng sngap jar ba shi minit bad la buh ruh ha ka jingduwai da u Pastor Pat Boone Syngkli. La ioh ka jingkren maitphang na U President ka Seng Kur (Rev. Dr. P. B.M. Basaiawmoit) ha kaba u la kyrpad ba baroh kiba la wan, kin pule bniah ia ki jingthew jong ka Seng Kur ia kiba la pynrung ha ka Riti Pyniaid Kam bad pynkynmaw ba ka jingieit jaidbynriew ka sdang shwa da ka jingieit ia ka iing ka sem, ka kur ka jaid, namar kano kano jaidbynriew, ka sdang nyngkong na ka longing longsem ban pynlong ia ka kur ka jaid. U la pynkynmaw shuh shuh ia ki nongrim longkur longjaid ba la buh da ki longshuwa naduh hyndai kulong kumah bad wat la kim shym la tip ia ka thoh ka tar, ki la long ki briew kiba stad ba la pynshong nongrim halor ka jingtip briew jingtip blei, ka jingtip kur tip kha. U la ong ruh ba ki jaid ktien ki lah ban bun, ki it ki hima ki don bun, hynrei ka jinglong jaidbynriew ka long kawei namar baroh ngi don tang kawei dustur ka riti longkur ha kaba ngi ai jaid sha ka kynthei kaba long ka nongri jaid katba u shynrang u long u nongthaw jaid bad u don ar ka jingkitkhlieh, kata, u kni ha iingkur, u kpa ha iing khun. Ka jingthew jong ka Seng Kur ban tehsong lang ha ka jinglong kawei jong ki hynniew kpoh ha ka jingiadei kur kiba la mih na ka iawbei, ka Mei-Sin kaba na Muktapur, Hima Sutnga. Kumta, ngi dei ban kiar horkit hordang na ka shongsang ha kaba kat kum ka jingshem ki riew stad mynta, ka jingshong sang (close marriage/ live in relationship), ka wanrah da u soh jong kata ka genetic mutation bad lah ban lam wat shaduh u pud ka jingduh jaid shisyndon. Hadien ka jingkren maitphang, la iohsngew ia ka kaiphod trei kam jong ki ar snem na U General Secretary (Rangbah Edward Kurbah, ex MLA) bad hadien ka jingai jingshai ia ki katto katne ki mat, la pdiang ia ka. La ioh pat sa ka kaiphod jingdon pisa, jingkhein jingdiah na U Treasurer (Rangbah K. L. Basaiawmoit) ia kaba lah iaid lyngba ki Auditor bad la pdiang ruh ia ka. La pdiang pat ia ki jingtyrwa pynbeit thymmai ia ki katto katne ki bynta jong ka Riti Pyniaid Kam, kiba la wanrah ka Central Executive Committee. La ioh ruh ia ki kaiphod trei kam ha ki ar snem na katto katne ki kpoh, ym na baroh. La jied thymmai/pynthymmai ia ki Nongkitkam, Adviser bad Auditor na ka bynta ki ar snem, 2015   17. Kita ki long President- Rev. Dr. P. B. M. Basaiawmoit, Vice President (arngut) Dr. T. M. Hynniewta bad Rgh. S. R. Syngkli , General Secretary _ Rgh. Edward Kurbah (ex MLA)bad kiwei pat ki nongkitkam.Hadien la kren ai khublei da u Vice President Dr. T. M. Hynniewta, la ioh ka jingduwai pynwai na u Adviser thymmai, Rgh. N. L. Kurbah.


Shillong, 23 Risaw: Katkum ka Khasi Hills Autonomous District (Khasi Social Custom of Lineage) Act 1997, ka Seng Khasi Seng Kmie Mawkhar, ka la pynkop bor  na ka KHADC, kala shim ia ka bynta ban tang jait thymmai ia u shynrang Khasi ba ioh tang ia ka bym dei Khasi. Ha kane ka 17 tarik Risaw, ka Seng Khasi ka la pynlong ia ka tang jait thymmai ia u khun jong u Bah Ankush T Marbaniang bad ka Nang-Vaishali Shyam kiba sah ha Laitumkhrah da ka jait  Kharshanbha .Ia ka niam ka rukom la pyndep da ka Riew Tymmen Riewsan Committee jong ka seng ryngkat ka khnong ka bishar ia ka jait thymmai ha kaba la pyndep da u Rangbah Donbokstar Kurkalang bad nangta la pynbud sa ka jer ka thoh ia ka nam ka kyrteng jong u khun jongki da u  Schuyler James Kharshanbha  da u Rangbah Romeo Mawrie.Ia kane ka tang jait la sakhi lang da ka Seng Khasi Nongthymmai Pyllun baroh kawei, ki kur ki kha, ki lok ki jor, ki para shnong para thaw bad ki marjan marpa. Ka Seng ka kitbok kitrwiang ia kane ka jait thymmai,  Kharshanbha  ba kan roi ha ki pateng pakit hapoh ka bri u Hynniewtrep, la ong ka kyrwoh na u Bah KS Marbaniang u secretary ka Riewtymmen Riewsan Committee, Seng Khasi Seng Kmie, Mawkhar.


Shillong 23 Risaw: U Nongthoh khu bor ba pawnam bad barim bha jong ka jylla u Bah Sumer Sing Sawian u la ong ba ka jingjah noh bad ka jingbym lah shan slem jong kiba bun ki kot khubor,ka dei namar ba ka kam seng kot khubor ka dei kam shimet bad kaba bun ka jinglut hynrei ka kam kaba khia bad kaba iar haduh kattta. Haba iakren bad u Rupang halor kane ka bynta ban twadjing mut  halor kano ka nong rim ba bun ki kot khubor Khasi kiba la mih naduh mynshwa bad mynta ruh bunsien ki jah noh tang katto katne por hadien ba la mih pyrthei.  Ka daw ha ka jingiohi jong nga  ka jingjah bad ym lah shan slem ki kot khubor Khasi, ka dei namar ba ka kam seng kot khubor ka dei kaba leh da u briew shimet bad kawei ka dei ka jinglut kaba jur bha , la ong u Bah Sumar. U la ong bunsien, haba u seng ka kot khubor u la sangeh ne khlad noh, ki kot khubor ruh ki ju jah noh khlem bteng shuh bad kane ka dei namar ba la leh bad la seng shimet jong u briew.  Ka sorkar kam don bynta ha ki kam kot khubor, ka bynta jongka,ka long beit tang ban ai ia ki jingpynbna ki jingthoh , la ong u Bah Sumar. U la ong ruh ba ym tang ki kot khubor Khasi kiba jah noh la bun ha kine ki sngi hynrei wat ki kot khubor phareng ruh ki iakynduh kum ia kane ka jingeh.  Bun bah ki kot khubor Khasi bad wat ki kot khubor phareng ruh ki la jah noh hadien katto katne snem ba la mih pyrthei ,la ong u Bah Sumar. Ha kine ki sngi lei ka dei kaba eh ban seng kot khubor namar ba ka jinglut ka jur bha naduh ki mashin kiba rem dor ban ianujor bad ki por mynshwa ha kaba ka kham tad dor ki mashin.  Mynta lei sa tang san snem hadien,wat ki computer kim donkam shuh bad kin sa mih sa kiwei ki buit stad ba kham pher , la ong u Bah Sumar uba dei uwei na ki nongseng bad editor jong u Aphhira uba la jah noh bun snem. Katkum ka jingong u Bah Sumar,  haba ianujor bad kiwei ki jaitbynriew,ka jaitbynriew Khasi ka dei kawei kaba kham iaid shaphrang ha ka liang ka thoh ka tar bad kot khubor.  Ngi la dep pynmih ia ki kot khubor la shi spah snem tam mynta, ban ia kiwei la kham iaid ma ngi kum ka jaitbynriew Khasi shakhmat ban ia kiwei kum ki Mizoram, bad kiwei ki jaitbynriew kane ka thainn Mihngi , la ong u Bah Sumar.U Bah Sumar u la ong ba ha ka synshar paidbah, ki kot khubor ki dei ban don shibun khnang ban ai lad ia ka jingmon jong jong ki paidbah.  Katba nang mih bun ki kot khubor katta ka nang biang namar ba kan ailad ia ki paidbah nongpule ban jied ia ki kot khubor ban thied , la ong u Bah Sumar.Ka jingdon jong ki pule ha kane ka juk mynta ka la kham bun ban ianujor bad ki por mynshwa bad ki kot khubor  ruh ki la ktah bun ki phang kiba iadei bad ka imlang sahlang kiba ai jingtip bad jingmyntoi ia ki paidbah ha ka liang ka rep ka riang, ka imlang sahlang bad kiwei kiwei.  Kaba sngew tynnad mynta ka long ba ki kot khubor ki la ai jaka ruh ia ki bynta na ka bynta ki khynnah bad kane ka dei kawei ka bynta kaba bha , la ong u Bah Sumar.Katkum ka jingtip ba la ioh na ka tnad Directorate ka Information and Public Relation (DIPR) ka jylla, la iohi ba bun bah ki kot khubor kiba la mih bun phew tylli naduh u snem 70 eiei haduh kine ki sngi bad bun na ki, ki la jah rngai noh. Bun na kine kiba mih shisien shi taiew, shisien ar taiew, shisien shi bnai bad kiba man ka sngi ruh. Ha ka kam kot khubor kaba donkam ka dei ka jingkyrshan ban ioh na ki nongthied nongpule ban lah ban pyniaid namar ba ki kot khubor ki dei ka bynta ban durut ia ka lyngkha ban wanrah ia ka jingtip kaba biang sha ki paidbah ban tei ia ka imlang sahlang bad ban kyntiew ia ka ri bad ka jaitbynriew. Ha ka synshar paidbah, khlem ki kot khubor, ka synshar paidbah kan iap noh.Kumba long haduh kine ki sngi ki kot khubor ba ai ia ka jingshakri kaba man ka sngi ha ka ktien Khasi, ki dei u Nongsain Hima, Rupang, Mawphor, Peitngor bad u Kynjatshai.


Shillong, 23 Risaw: Ki paid riew ngeit Hindu kiba sah ha kylleng ki jaka jong ka nongbah Shillong ki la pyndep ia ka jinglehniam Puja jongki mynta ka sngi da ka bret lut ia ki blei thaw ha pung ka wah umkhrah ha Polo.Ia kane ka jingleh niam puja jongki, la sdang naduh kane ka sngi Nyngkong bad ka la kut hynne ka sngi Thohdieng. Da ki hajar ngut ki paid riewngeit hindu kynthei bad shynrang bad khynnah rit ki la tuid sha kane ka jaka bret blei thaw. Ryngkat ki ksing ki dhah, ki bom ki jingtem bad ka jingshad jingkmen bad da phew tylli ki kali kynthup ki trok kiba kit ia ki blei thaw ki la wan tuid sha Polo. Ki bos ba kit ia ki briew ruh ki la shlei smam ha ka thainn Polo naduh mynstep haduh ban da miet syndon ban pyndep ia ka jingbret blei thaw jongki.Tang kiban wan pynngam blei ha wah Umkhrah ki don kumba 70 tylli eiei, la ong u president ka Central Puja Committee (CPC) u Naba Bhattercharjee.Mynta u snem  don 166 tylli ki Puja pandal ha ka jylla kynthup 87 ha East, South bad West Khasi Hills Districts, Ri-Bhoi District  11 tylli, Jainta Hills 9 tylli bad 54 tylli ha Garo Hills.Nalor ki blei thaw na ki komiti bapher bapher ha kane ka nongbah, ki don ruh kiba la wan shimet na ka iing ka sem ban bret ia ki blei thaw jongki katkum ka jingngeit niam hindu jongki. Na ka liang ka Central Puja Committee (CPC)  hadien ba la pyndep ia ka jingleh niam ha kane ka jaka, ka la shim ia ka sien jam ban pynkhuid biang ia ka wah Umkhrah.  Ka CPC ka la pynlong shwa ia ka jingpynkhuid paidbah shwa ban sdang ka jingleh puja bad hadien ba la dep ia ka puja ruh.U Bhattacharjee u la ong ba ka CPC ka sngewkhia bha ia ka mariang bad ka jingjaboh jong ki wah khamram ka wah  Umkhrah kaba ju pynlong ia ka jingpyngam blei thaw jong ki riew ngeit Hindi man u snem.  U la ong ruh ba ka CPC ka la rai ruh ban pyntreikam ia ka CPC ia ka Swahh Abhiyan naduh mynta u snem ban pynkhuid man ka sngi u Blei jong ka taiew.


Nongpoh, 23 Risaw: Ki sengbhalang bapher bapher na ka them Ri Bhoi District kiba kynthup ia ka RBYF, HYC, CORP, HNYF, RBSU, HNM lem bad ka Senglongkmie na Bhoir ymbong ryngkat ki plakad ki la mih paidbah ban pyn paw ia ka jingpyrshah ia ka jingbuh pata kyaid ha ka tamasa iarwai iasiaw ha madan Kurkalang ha Bhoirymbong hynne ka sngi. Kine ki sengbhalang ki la pynjur ia bor district bad ka sorkar jylla kaba la ai bor sha ki nongpyniaid ban buh pata kyiad ( BAR) ha katei ka tamasa ba pynlong da ka Bacardi NH7 Weekender. U Vice presisent ka RBYF u Bah L.K Sawkmie u la ong ba ki sengbhalang kim pyrshah ia ka jingwan ban pynlong ka kane ka tamasa hynrei ki pyrshah jur ia ka jingbuh ia ka jaka dih sngewbha ha katei ka tamasa.  Kumno ka sorkar jylla bad ka bor synshar district ka ai bor ban buh pata kyaid ha ka tamasa iatem iaput bad ngi kum ki sengbhalang ngi pynrem jur ia kane  , la ong ki nongialam sengbhalang. Ki la pynrem jur ia ka Deputy Commissioner ka Ri Bhoi District ka Pooja Pandey kaba ai bor ban buh pata kyaid bad ka paw ba ka la pynkhei  hi ia ka hukum jong ka 144Cr Pc.Hynrei ha kajuh ka por, kine ki sengbhalang ki la kyrpad ia ki paidbah ba wan ban ia shimbynta ha katei ka tamasa da ka akor ka burom ym da ka jingpynjah burom.Ia kane ka jingpyrshah la ialam da ki nongialam sengbhalang ba kynthup ia u Bah Bipul Thangkhiew, president ka RBYF, L.K Sawkmie, vice president ka RBYF, Bah Amberlight Masharing, president HYC, NKHD, Bah A. Jyrwa, Secretary ka HNYF, Northern zone lem bad kiwei kiwei ki nongaialam jong kiwei ki sengbhalang ha ryngkat bad ki longkmie na Bhoirymbong.


Shillong, 25 Risaw: U Myntri Rang bah Duh ka Ri u Narendra Modi u la iaroh ia ka Mawlynnong ha ka jingkren jong u mynta ka step ha ka por 11:00 baje mynstep lyngba ka All India Radio. U Modi u la iaroh ka jingkhuid katei ka shnong lyngba ki jingkren jong u ha ka prokram kaba la tip kum ka  Maan ki Baat . U Modi u la ioh jingtip shaphang ka Mawlynnong dei lyngba ka jingiathuh u Lat ka jylla u V.Shanmuganathan ha ka shithi kaba u la thoh sha u. U Lat u la pyntip sha u Modi lyngba ka shithi ba ka Mawlynnong ka dei ka shnong kaba khuid bad kaba leh khuid la katto katne snem mynta bad ka dei ruh ka shnong kaba la ioh khusnam kum ka shnong kaba khuid tam ha dewlynnong bah Asia. U Modi u la ong ba katei ka nuksa ka Mawlynnong kan pynlong ia ka ri baroh kawei kaba khuid lyngba ka jingiashim bynta ki nongshong shnong ka ri India. Ha katei ka jingkren u la buh thong ruh ba ha u 2019 ka sngi bay n rakhe ia ka jingdap 150 snem ka lyngkhuh sngi kha u Mahatma Gandhi ki 125 klur ki briew ha India kin kren sarong ba ka India ka dei ka ri kaba lait na ki jingjaboh.


Shillong, 25 Iaiong: U Bah Dhansing Marwein ba ju khot ieit da baroh ha ka shnong Malki (Bah Dhan), u Kurim jong I kong Bhalin Lyngdoh, u khlem wan phai iing shuh naduh ka por 6.30 baje mynstep bad u mih nala ing ha ka 23 tarik u risaw. Katkum ka jingiathuh ka kurim jong U Bah Dhan ha u nongaikhubor, la ong ba U bah Dhan, u dei uba trei Peon ha ka ophis Directorate of Arts & Culture Department, u don hapdeng ka 48 haduh 50 snem ka rta, ka jingjrong ka rynieng jong u ka long Kumba 5 phut eiei. U don ia ka sniehdoh ba lam iong bad u shong u sah ryngkat bad la ka kurim ha Khliehshnong Malki. La iathuh ruh ba ha kine ki khyndiat sngi ka jinglong jingman jong ukam da I beit i biang bha bad u don hapdeng ka jingshah sumar. Kumta na ka liang ka kurim ka kong Bhalin ka la leit ban ujor, ha Laitumkhrah Beat House ha ka 24 tarik mynta u bnai hadien ka jingpyrshang ban wad ia u kam shem la ai jinghun satia. Kumta ka kong Bhalin ka kyrpad ia kino kino kiba don jingtip ne kito ki ba iohi ia kane ka dur ba la ai sha ki kotkhubor ba kin sngewbha ban pyntip sha ki pulit ne sha kine ki numbor 8258042092 lane 9774001713. Bad ha ka juh ka por ka iing ka sem ka kyrpad lem ia ka jingiarap ba kham sted na ka liang ki pulit namar ka phone jong u bah Dhan haba phone ka ring beit ha kine ki sngi ba la iawad hynrei ym don jing jubab kylliang ban ioh ne ban shim ia ka phone.


Shillong, 25 Risaw: Ka main rangbah jong ki myntri sorkar hakhmat u Mukul Sangma ki long tang ki khynnah skul kiba shu ong  hooid sahep , la ong ki rangbah shnong. Ka Synjuk Ki Nongsynshar Shnong Ka Bri U Hynniewtrep (SNSBH) ka la ong ba  namar ka jingbym shah skhot bad khein dewthala ka sorkar ia ka jingdawa jongki, ki la  hap ban shim da ka lynti ban pynlong syndon ia ka jingiaiaid paidbah kaba heh tam ha ka jylla ha ka 30 tarik Risaw ha ka nongbah Shillong ban phah ia ka khubor ba tyngeh ba ka sorkar ka dei ban leh ia ki jingdawa jongki.


Shillong, 26 Risaw: U dkhot ka Hyn niewtrep National Council Liberation (HNLC) mynta ka sngi u la wan pyndem wait noh ha khmat ki pulit ka jylla. Une u dkhot ka HNLC la tip kyrteng kum u Edmund Nongsiej ba ju khot sin kum u Mot, udei 35 snem ka rta u la wan pyndep hynne ka sngi ha u pulit SP (DSB) ka East Khasi hills khlem tiar khlem tar, la ong ka thymmei khubor na ki pulit. Ki pulit ki la ong ba u Nongsiej na ka shnong Mawlai Wahumkhrah, Nongpdeng u la iasoh bad ka HNLC naduh u snem 2000.


Shillong, 26 Risaw: Wat hadien ba la mih khubor ba ki nongtrei ka Dr H Gordon Robert Hospital, Jaiaw Shillong ki la kynnoh pyndonkam bakla ia ka pisa jong ka hospital da u Medical Superintendent (MS) bad u Accountant, hynrei haba kylli na ki nongtrei ki la kam ba kim tip eiei ia kane hynrei ki shu iohi tang ha ki kot khubor. Haba pyrshang ban twad jingmut bad kylli na kiba bun ki nongtrei kane ka hospital, ki la pynpaw ba kim tip eiei hynrei ki shu iohi tang ha ki kot khubor. U Rupang u la pyrshang kylli na kiba bun ki nongtrei, kumjuh ki doktor jong kane ka hospital, ki la kyntait bym bna eiei ia kane ka kam. Ki la kam ruh ba kim tip mano ba pyrshah bad ba ai khubor.  Ngi ruh shu iohi tang ha ki kot khubor ngim tip ia kaei kaei ruh , la ong uwei u nongtrei kane ka hospital.   La ioh ban kylli na ki katto katne ki doktor ruh hynrei maki, ka jubab ka long ba kim tip kim bna eiei.  Ngim tip phi, kylli na ki doktor ba kham rangbah (senior doctors) lehse ki tip , la ong ki doktor haba pyrshang kylli u Rupang na ki. Ha ka jingshisha, u Aministrative secretary ka Assembly u Pastor NS Phawa ha ka jingiakren kham mynshwa,u la kubur ba u la ioh ia ka jingujor na ki nongtrei ka Robert Hospital ia ka jingpyndonkam bakla ia ka pisa da ki bor ba dei peit jong ka hospital. Kham mynshwa,ka KJP Assembly ka la aiti ha ka Administrative Office ba kan pule bniah hapoh shi bnai ia ka jubab ba la ai da Managing Committee (MC) Dr H Gordon Robert Hospital, Jaiaw Shillong halor ka jingpan jingshai jong ka KJP ia ka jingkynnoh pynkiew tulop hi ialade da kine ki ar ngut khlem ka jingai bor ka KJP kynthup u MS bad u AO. Katkum ka jingiathuh u Pastor Phawa, ka  la don ka jingthoh ha u bnai Iaiong mynta u snem ha kaba la don 6 ngut ki doktor na Dr H Gordon Robert Hospital kiba pynpaw ia ka jingbym sngew iahap ia ka jingleh jong u Medical Superintendent (MS) Dr DD Tariang bad ki don haduh 10 tylli ki mat ba ki buh. Ia ka Managing Committee ka hospital la khlieh da u chairman u Pastor WC Khongwir bad u secretary pat la long da u Medical Superintendent ka hospital u Dr DD Tariang. Lah ban kdew ba kham mynshwa ka Dr H Gordon Robert Hospital kala paw pyrthei ha ka kam pyndonkam bakla lyngba ka jingpan RTI jong ki katto katne ngut ki Khun Samla jong ka Balang Presbyterian kiba la sei madan ia ki jingkynnoh pyndonkam bakla ia ka pisa jong ka Hospital da u Medical Superintendent ka Hospital u Dr David Tariang bad u Administrative Officer u Bah KT Rynjah. La kynnoh ruh ba kine ki arngut kila leh ia kane ka kam da kaba pyndonkam bakla ia ka bor ba ki bat ha kane ka Hospital khlem da khein snep ia ka KJP Assembly. Kine ki samla kila sei madan ia ka shithi bala phah da ka KJPA lyngba u Rev.Dr. J.F. Jyrwa (Administrative Secretary), ha ka 29 tarik u Lber, 2011, kaba pyntip ba ka KJPA ka la rai ban pynkiew ia ka  Charge Allowance  jong u Medical Superintendent (MS) na ka T.14, 000 hajar sha ka T.22, 000, katba ia u Administrative Officer ka long tang T.20, 000 naduh u bnai Lber 2011. Hynrei kine ki arngut kiba khmih ia ka Hospital, kila pynkiew tulop hi dalade ialade khlem ka jingbit na ka KJP Assembly ha kaba la kynnoh ba u Dr David Tariang ula pynkiew iala ka tulop sha ka 1.70 lak tyngka bad u Bah KT Rynjah pat ula pynkiew sha ka 50000 tyngka ha ka shibnai. La kynnoh ruh ba kine ki arngut kila pynkhein ia ka soskular Memorandum of Association (MOA) bad ia ki Kyndon jong ka Dr H Gordon Roberts Presbyterian Hospital Association (DHGRPHA).


Shillong, 26 Risaw: Ka Nongstoi  Block Congress Committee ka la rai tylli kawei ban ai ia ka tiket ha kane ka elekshon MLA shiteng samoi sha u Dr. Adviser Pariong napdeng ki lai ngut ki kyrtong kiba la pan tiket. Ha ka jingia kren bad u President ka Block Congress ha Nongstoi  u bah Albinus Kharbani u la ong ba ka Block Nong stoi  ka la mynjur ia ka kyrteng u Dr.Pariong ban ai tiket, hynrei dang hap pat ban rah sha ka District bad ka State ba kan myn jur ia ka kyrteng jong u. Katkum ka jingthuh utei u President ka Congress na Nongstoi  u la ong ba baroh lai tylli ki kyrteng jong ki kyrtong ba pan tiket yn pynpoi ha ka jingialang jong ka District ka ban long mynta ka miet bad kumjuh ruh ha ka jingialang jong ka State ka ban long lashai ka sngi. Hynrei u la ong ba ha kaba iadei bad ka Nongstoi  Konstitwensi baroh kawei ka sur ka la mynjur ban ai ha u Dr.Pariong bad kiwei pat ki kyrtong ba kynthup ia u ba Gabriel Wahlang bad u bah N.Nongdkhar ki la mynjur ban ai ka jingiatreilang ban kyrshan ia utei u kyrtong ba ka Congress ha Nongstoi  ka la ibit. Haba ia kren bad u Dr. Adviser Pariong pat u la ong ba haduh mynta ruh um pat kwah ban ong eiei namarba ka kam kam pat poi sha kaba kut , hynrei u la kubur ba napdeng baroh lai ngut ki kyrtong ka Nongstoi  Block ka la buh ia ka kyrteng jong u hakhmat hynrei dang hap ban iaid lynti pat sha ka District bad sha ka State ba kan pynbna paidbah iano ka ibit ban pyniakhun ha kane ka elekshon shiteng samoi. Baroh ki kyrteng jong ki lai ngut ki kyrtong ba pan tiket kata u Dr.Pariong, bah Gabriel Wahlang bad u bah N.Nongdkhar mynta ka la poi ha District bad yn shim ruh ia ka rai mynta hi ka miet. Hynrei katkum ka tyllong khubor ba la ioh lum la ong ba katei ka jingialang jong ka District bad ka State ka long tang kum ka jingiaid lynti hynrei kan ym don shuh ka jingkylla da kumwei pat namarba ka Nongstoi  ka la mon palat ia u Dr.Adviser Pariong bad ba katkum ka jingthoh kaba ka Congress na Nongstoi  ka ai ka pynpaw ba la mynjur tylli da baroh ki dkhot katei ka seng ban ai ia ka tiket sha u Dr.Pariong.


Shillong, 27 Risaw: Ha ka sngi sdang jong ka Dorbar tlang ka KHADC kaba la sdang mynta ka sngi ka iing dorbar ka la kynmaw burom ia ki ar ngut ki MDC barim ka KHADC kiba la khlad noh dang shen na kane ka sla pyrthei. Ka ing dorbar ka la kynmaw burom ia u bah Hopingstone Lyngdoh, MDC ka Pariong Konsti twensi bad ia u bah Marbok Kharpran MDC ka Sohryngkham Konsti twensi. La pule ia ka jingkynmaw sngewlem ia kitei ki 2 ngut da u CEM ka KHADC u bah Pynshngai  N Syiem ha kaba u la pynsngew sha ka ing dorbar ba u bah Hopingstone Lyngdoh u dei u MDc barim uba la khlad noh ha ka 26 tarik u nailur, 2015 . U la long kum u MDC na Pariong Konstitwensi ha u snem 1958-67, 1967-72, 1984   89 bad 1989 haduh u 1994 bad la pynkynmaw ruh ba u la long u Chief Executive Member ka KHADC ha u snem 1984 haduh 1989. U la long ruh u MLA naduh ka por ba u iakhuh elekshon haduh ka sngi ka jingiap jong u ha kaba u la bat ia kiba bun ki kam ha ka sorkar jylla. La pule ruh ia ka jingkynmaw sngewlem ia u bah Marbok Kharpran , MDC ka Sohryngkham uba la khlad noh ha ka 15 tarik u risaw, 2015 bad uba la long MDC ha u snem 2009 haduh u 2014. U CEM haba pule ia katei ka jingthoh u la ong ba kitei 2 ngut ki la noh synniang shibun eh ha kaba ia dei ban kyntiew ia ka District council. Ia katei ka shithi sngewlem u la ong ruh ba yn phah sha kibahaing hasem bad kumjuh sha ki lad khubor. Hadien ba la pule da u CEM ki dkhot ka iing dorbar ki la ieng iwei hadien iwei ban pynpaw ia la ka jong ka jingsngew halor ka jingduh noh ia kitei ki 2 ngut ki MDC barim. U bah Morningstar Mawsor, MDC ka HSPDP na Mawshynrut haba ia shim bynta lem ha katei ka jingkynmaw sngewlem ia u bah Hoping u la ong ba u dei u briew uba angnud shisha ban pynbeit noh ia u pud u sam jong ka jylla Meghalaya kaba ia tyngkhuh bad ka jylla Assam. Ia kane u la ong ba wat khyndiat por shuwa ba un iap ruh watla ha ka jinglong tymmen ka met pynban u la ong ba u dang ong ba yn ia leit jurip ia baroh ki pud ki sam da kaba shu iaid kjat bad u la ong ruh ba lada hap ban ia pyni da ka bor ruh kam pher,  Ka por jong u kam shah shuh hynrei ka mynsiem jong u ka thrang  ong u bah Mawsor. U bah Jansing Tynsong, MDC ka Lyngkyrdem-Laitkroh Konstitwensi u la kren pangnud ia ka jingduh noh ia uwei na ki paralok ba ia jan eh bad u-uba dei u MDC barim ka Sohryngkham u bah Marbok Kharpran. Haba pynkynmaw ia ka por ka jingiakynduh jong u mynba ki dang ia don lang ha District Council u bah Jansing u la set jubor ia ki ummat jong u watla ka dohnud jong u ka bthei da ki jingsngewsih. U MDC ka Shella konstitwensi u bah Tei well Dkhar u la pynkynmaw ia ki jingnoh synniang u Maieid Hoping lyngba ki kam bah jong u kiba u la leh na ka bynta ka jaitbynriew bad kumjuh ruh ka District Council bad u la pynkynmaw ruh ia ki sngi ba u iohlad ban ia shongkai bad u bah Hoping kiba u la iathuh khana shaphang ki jingiaid kanbas jong u ha ka por elekshon bad kumjuh ruh ki jingiakynduh jong u ia u Maieid ha ki jingialang paidbah.


Jowai, 28 Risaw: Ki Pulit ka East Jaintia Hills District ki la thwet jur ban iohkem ia u Dwis Phawa uba naka shnong Mupyut halor ka jingsuba jur ba u la donkti ban pyniap ia la ka kurim jong u ha ka meit sngi u Blei ha kaba ia ka metiap pat la leit bret sha Synrang. Hadien ba la lap ia ka met hynnin ka nohphai sngi, ki pulit ki la ioh ban kem noh ia utei u Dwis Phawa uba la jahrngai naduh ka meit sngi U Blei hynne ka janmeit na ka shnong Skentalang, West Jaintia HIls District. Ki pulit mynta ka sngi ki la aiti ruh ia ka met jong katei ka Longkmie kaba la tip kyrteng kum ka Julimem Dkhar (46) sha kiba ha iing ha sem bad ia ka met jong ka un sa pynkhuid lashai ka sngi  Palei. Ka khubor na ki nongshong shnong ka Wapungskur, ka la iathuh ba utei u Dwis Phawa u la shoh barabor ia katei ka lok jong u bad ha ka sngi U Blei ruh, ki dkhot ka VDP ka shnong ki dang leit wad ban kem ia u hynrei kim shym la ioh ban kem ia u halor ka jingdonkti jong ban bom ban shoh ia katei ka lok jong u. Dei ha kajuh ka meit ha kaba utei u Dwis Phawa la wan patan ia katei ka lok jong u na iing ka paramarjan ban shoh ia ka ha phyllaw iing katei ka para marjan bad hadien pat ynda poi kham shaba kynjah u la dung ia ka na Ryngdang bad ynda ka la khlad noh, u la rong ia ka met jong ka ban bret ia ka sha kawei ka shynrang kaba don hapoh u pud u sam katei hi ka shnong. Ia ka metiap jong ka la lap hadien ba ka bor shnong ka la rai ban khang shnong bad ban leit wad shnong ia katei ka briew namar ba ka la don ruh ka jingtikna ba la dep shah pyniap bad la bret ban buhrieh ia ka met jong ka. Ka jingtikna jong ki paidbah ka long hadien ba la lap ia ka pla, ka jainsem bad ka Mobile jong ba la pynpait bad ia ka snam kaba lang lyngkieng ha madan.